title: Brest (Valko-Venäjä)

text: Vuonna 1795 kaupunki siirtyi Puolan kolmannen jaon jälkeen Venäjän keisarikuntaan. Brest oli Grodnon kuvernementtiin kuuluneen kihlakunnan keskus. Venäjän valta päättyi vuonna 1915. Maaliskuussa 1918 kaupungissa solmittu Brest-Litovskin rauhansopimus lopetti ensimmäisen maailmansodan Venäjän ja keskusvaltojen välillä. Vuonna 1919 kaupunki liitettiin jälleen Puolaan.


title: Brest (Valko-Venäjä)

text: Molotov–Ribbentrop-sopimuksen mukaisesti Neuvostoliitto valtasi kaupungin toisen maailmansodan sytyttyä 1939. Saksa hyökkäsi Brestiin operaatio Barbarossan alussa 1941. Kaupunki pystyi vastustamaan hyökkäystä kuukauden. Brestin juutalaisyhteisö tuhottiin natsimiehityksen aikana. Brestin linnoituksen 1941 saksalaisia vastaan osoittamasta vastarinnasta nimettiin kaupunki Neuvostoliitossa sankarikaupungiksi.


title: Brest (Valko-Venäjä)

text: Neuvostoliitto valtasi Brestin 1944, ja Jaltan konferenssin mukaan siitä tuli Valko-Venäjän neuvostotasavallan osa vuonna 1945. Neuvostoliiton hajottua kaupunki on kuulunut Valko-Venäjään.


title: Brest (Valko-Venäjä)

text: Brestissä on kaksi Valko-Venäjän valtiollista yliopistoa: Brestin valtiollinen A.S. Puškinin yliopisto ja Brestin teknillinen valtionyliopisto.


title: Gunnar Höckert

text: Gunnar Mikael Höckert (12. helmikuuta 1910 Helsinki – 11. helmikuuta 1940 Karjalankannas) oli suomalainen kestävyysjuoksija, joka voitti 5 000 metrin olympiakultaa vuonna 1936.


title: Gunnar Höckert

text: Höckertin vanhemmat olivat konsulina ja pankkiirina työskennellyt Mikael Höckert ja Walborg Emilia Lindegrén. Hän kirjoitti ylioppilaaksi Nya svenska läröverketistä vuonna 1932, jonka jälkeen Höckert opiskeli ruotsalaisessa kauppakorkeakoulussa, valmistuen ekonomiksi 1936. Hän työskenteli Oy Electrolux Ab:ssä 1934–1935, Mercantile Oy:ssä 1935–1936 ja viimeiseksi Oy Kapselo Ab:ssä prokuristina.


title: Gunnar Höckert

text: Höckert edusti helsinkiläistä Idrottsklubben-32 -seuraa, jossa häntä valmensi Runar Hällsten. Hänen juoksu-uransa huippuhetket jäivät vuoteen 1936. 5 000 metrin juoksun finaali Berliinin olympialaisissa 1936 alkoi hyvällä vauhdilla. Yhdysvaltalainen Donald Lash aloitti vauhdinpitäjänä, mutta kolme suomalaista ohitti hänet 2 000 metrin kohdalla. Pian sen jälkeen kisa muodostui edellisten olympiakisojen voittajan ja maailmanennätyksen haltijan Lauri Lehtisen ja Höckertin väliseksi kamppailuksi. Viimeisellä kierroksella Höckert jätti Lehtisen taakseen ja voitti maailman sen vuoden parhaalla ajalla ja olympiaennätyksellä 14.22,2. Kolmas suomalainen Ilmari Salminen oli saamassa pronssia ja tuomassa Suomeen kolmoisvoiton, mutta kaatui 750 metriä ennen maalia ja jäi kuudenneksi. Höckert juoksi Tukholmassa myöhemmin samana vuonna 16. syyskuuta maailmanennätyksen 3 000 metrillä (8.14,8). Viikkoa myöhemmin samalla radalla hän juoksi ennätyksen 2 mailin matkalla (8.57,4) ja vielä viikkoa myöhemmin sivusi ranskalaisen Jules Ladoumèguen 2 000 metrin maailmanennätystä 5.21,8 Malmössa. Myöhemmin Höckertin uraa vaikeutti nivelreuma eikä hän enää saavuttanut vuoden 1936 tasoaan. Paavo Nurmi piti häntä silti 1930-luvun lahjakkaimpana suomalaisjuoksijana. Varusmiespalveluksensa vuosina 1932–1933 suorittanut Höckert osallistui talvisotaan vapaaehtoisena, koska häntä ei sairautensa vuoksi kutsuttu sotaa edeltäviin ylimääräisiin kertausharjoituksiin. Höckert toimi JR10:ssä joukkueenjohtajana, osallistuen Summan torjuntataisteluihin Marjapellonmäellä. Reservin vänrikki Höckert sai surmansa Karjalankannaksella Karhulan kylän Kinassaaren lähellä, kun kranaatti osui pikakivääripesäkkeeseen, vain päivää ennen kuin olisi täyttänyt 30 vuotta. Kilpakumppani Lehtinen lahjoitti oman, vuonna 1932 voittamansa olympiakultamitalin talvisodassa haavoittuneelle Matti Mäkiselle kunnioittaakseen Höckertin muistoa.


title: Altaria (yhtye)

text: Altaria on suomalainen yhtye, joka soittaa melodista metallimusiikkia.


title: Altaria (yhtye)

text: Basisti Marko Pukkila ja rumpali Tony Smedjebacka perustivat Altarian vuonna 2000. He molemmat olivat soittaneet aikaisemmin yhtyeessä Blindside, joka ei ollut heidän mukaansa tarpeeksi aktiivinen. Pian yhtyeeseen liittyivät laulaja Johan Mattjus, joka oli Pukkilan vanha tuttava, ja Sonata Arcticasta tuttu kitaristi Jani Liimatainen. Yhtye teki tässä vaiheessa jo live-esiintymisiä ja äänitti studiossa kolme kappaletta sisältäneen demolevyn "Sleeping Visions".


title: Altaria (yhtye)

text: Vuoden 2002 alussa yhtyeellä oli ongelmia laulaja Mattjusin aikataulujen kanssa ja apuun kutsuttiin Jouni Nikula. Nikula lauloi kahdessa Altarian konsertissa, jotka sujuivat hyvin ja häntä pyydettiin yhtyeen jäseneksi. Keväällä 2002 Altaria levytti kahdeksan kappaletta, joista neljä julkaistiin demolla "Feed the Fire". Demo oli ladattavissa Internetissä ja kaikki neljä kappaletta nousivat yhtä aikaa MP3.com-palvelun 50 suosituimman latauksen joukkoon.


title: Altaria (yhtye)

text: Kesäkuussa 2002 Altaria teki management- ja promootiosopimuksen GerMusica-ohjelmatoimiston kanssa. Elokuussa 2002 yhtye sai levytyssopimuksen AOR Heaven -yhtiön kanssa. Syksyllä 2002 Altaria vietti tiiviisti aikaa studiossa äänittäen debyyttialbumiaan "Invitation" sekä konsertoi loka–marraskuussa, jolloin mukana oli myös Nightwish-kitaristi Emppu Vuorinen. Yhteistyö toimi, joten Vuorisesta tuli yhtyeen jäsen. Äänitykset valmistuivat tammikuussa 2003 ja levy miksattiin. Äänitykset ja miksaus tehtiin Sonic Pump -studiolla Thunderstone-yhtyeestä tutun Nino Laurenteen johdolla. Masteroinnin teki Finnvox-studiolla Mika Jussila. Albumin julkaisupäiväksi asetettiin 28. huhtikuuta 2003.


title: Altaria (yhtye)

text: Altaria konsertoi syyskuussa 2003 ja tammikuussa 2004 Vuorinen lähti yhtyeestä Nightwish-kiireidensä vuoksi. Live-esiintymisiin kutsuttiin avuksi Blindside-yhtyeen Petri Aho, joka oli aikaisemmin soittanut Pukkilan ja Smedjebackan kanssa. Nikula lähti yhtyeestä ja solistiksi löydettiin Taage Laiho. Suomen-kiertuen jälkeen tammikuussa 2004 Altaria ryhtyi äänittämään "Divinity"-albumia. Albumi menestyi hyvin ja Altarian levytyssopimusta jatkettiin. Talvella ja keväällä 2005 yhtye teki materiaalia kolmannelle albumilleen. Liimataisella ei ollut tarpeeksi aikaa yhtyeelle ja hän erosi kesäkuussa 2005. Hänen tilalleen tuli Celesty-yhtyeestä tuttu J-P Alanen.


title: Altaria (yhtye)

text: Altarian kolmannen pitkäsoiton "The Fallen Empire" nauhoitukset saatiin valmiiksi syksyllä 2005. Levy miksattiin ja masteroitiin Ruotsissa Black Lounge -studiossa. Pitkäsoitto julkaistiin 24. maaliskuuta 2006, jonka jälkeen yhtye teki Euroopan-kiertueen yhdessä Doron ja Sonata Arctican kanssa.


title: Altaria (yhtye)

text: Tämän jälkeen yhtye eli pitkään hiljaiseloa, jonka aikana laulaja Taage Laiho ja basisti Marko Pukkila jättivät Altarian. Uudeksi laulajaksi ja myöhemmin myös basistiksi yhtye sai Marco Luponeron (myös Terrorwheel). Viimeisin levy "Unholy" julkaistiin syksyllä 2009.


title: Altaria (yhtye)

text:
Altaria esiintyi viimeisen kerran livenä Nummirockissa kesäkuussa 2016. Live-kokoonpanoon kuuluivat laulajat Marco Luponero, Jouni Nikula ja Johan Mattjus, kitaristit Jani Liimatainen, Petri Aho ja J-P Alanen, basisti Marko Pukkila ja rumpali Tony Smedjebacka.
Studioalbumit


title: Altaria (yhtye)

text: Kokoelma-albumit


title: Altaria (yhtye)

text: Demot


title: The Boys (suomalainen yhtye)

text: The Boys on suomalainen rockyhtye, joka on perustettu vuonna 1964. Yhtyeen laulusolistina ja keulahahmona toimii Jussi Raittinen. Yhtyeen alkuaikoina toisena laulusolistina toimi Jussin veli Eero Raittinen, joka lähti yhtyeestä vuonna 1968. Eero palasi yhtyeeseen myöhemmin takaisin, mutta lähti yhtyeestä soolouralle jälleen vuonna 2000.


title: The Boys (suomalainen yhtye)

text: Raittisen veljekset aloittivat levytysuransa vuonna 1960 kokoonpanossa Eero ja Jussi sekä Harry Aaltosen yhtye, jonka jatkona levytti yhtye nimeltä Eero ja Jussi rock-yhtyeineen. Keväällä 1962 Raittiset olivat perustamassa The Esquires -rautalankayhtyettä, mutta liittyivät syksyllä The Sounds -yhtyeeseen. Keväällä 1964 syntyi Eero ja Jussi & The Boys. Kahden ensimmäisen albumin jälkeen miehistö vaihtui moneen kertaan: vuoteen 1974 mennessä ”suomalaisen popmusiikin korkeakoulussa” oli soittanut jo 26 varsinaista jäsentä. 1970-luvulla Eeron ollessa soolouralla, Jussi saavutti menestystä Jussi & The Boys -ryhmällään, joka muun muassa voitti Syksyn Sävelen vuonna 1974 kappaleellaan ”Metsämökin tonttu”.


title: Teófilo Stevenson

text: Teófilo Stevenson Lawrence (29. maaliskuuta 1952 Puerto Padre – 11. kesäkuuta 2012) oli kuubalainen nyrkkeilijä. Häntä pidetään László Pappin ja Félix Savónin ohella yhtenä olympiahistorian parhaista nyrkkeilijöistä. Stevenson ei koskaan suostunut ryhtymään ammattilaiseksi.


title: Teófilo Stevenson

text: Stevenson voitti olympialaisissa kolme perättäistä kultamitalia: Münchenissä 1972, Montréalissa 1976 ja Moskovassa 1980. Hänestä tuli László Pappin jälkeen toinen nyrkkeilijä, joka onnistui voittamaan olympianyrkkeilyssä kolme olympiakultaa. Vuoden 2000 olympialaisissa myös Stevensonin maanmies Félix Savón otti kolmannen ykkössijansa.


title: Teófilo Stevenson

text: Stevenson voitti urallaan kolme maailmanmestaruutta: Havannassa 1974, Belgradissa 1978 ja 34-vuotiaana Renossa 1986. Münchenin MM-kilpailuissa 1982 hän hävisi heti avauskierroksella italialaiselle Francesco Damianille.


title: Teófilo Stevenson

text: Stevenson voitti uransa aikana 301 ottelua 321:stä.


title: Teófilo Stevenson

text: Münchenissä 1972 Stevenson voitti puolalaisen Ludwik Denderysin kehätuomarin keskeytyksellä ensimmäisessä erässä, yhdysvaltalaisen Duane Bobickin kehätuomarin keskeytyksellä kolmannessa erässä ja länsisaksalaisen Peter Hussingin kehätuomarin keskeytyksellä toisessa erässä. Loppuottelussa hän sai luovutusvoiton romanialaisesta Ion Alexesta.


title: Teófilo Stevenson

text: Montréalissa 1976 Stevenson voitti senegalilaisen Mamadou Dramen tyrmäyksellä toisessa erässä, suomalaisen Pekka Ruokolan kehätuomarin keskeytyksellä ensimmäisessä erässä, yhdysvaltalaisen Johnny Taten tyrmäyksellä ensimmäisessä erässä ajassa 1.29 sekä loppuottelussa romanialaisen Mircea Simonin luovutuksella kolmannessa erässä.


title: Teófilo Stevenson

text: Stevenson oli lähellä ammattilaissopimusta Montréalin kisojen jälkeen. Yhdysvaltalaiset nyrkkeilypromoottorit tarjosivat kuubalaiselle viisi miljoonaa dollaria raskaansarjan mestaruusottelusta Muhammad Alia vastaan. Stevenson kuitenkin kieltäytyi tarjouksesta.


title: Teófilo Stevenson

text: Moskovassa 1980 hän voitti kaksi ensimmäistä vastustajaansa tyrmäyksellä: nigerialaisen Solomon Atagan ensimmäisessä ja puolalaisen Grzegorz Skrzeczin kolmannessa erässä. Välierissä hän sai pistevoiton 5–0 unkarilaisesta István Lévaista. Loppuottelussa hän voitti neuvostoliittolaisen Pjotr Zajevin tuomariäänin 4–1.


title: Teófilo Stevenson

text: Los Angelesin olympialaisissa Stevensonilla olisi ollut mahdollisuudet vielä neljänteen kultaansa, mutta Kuuba boikotoi kisoja kostoksi Yhdysvaltojen boikotista Moskovan kisoissa.


title: Teófilo Stevenson

text: Stevenson nimettiin myöhemmin Kuuban amatöörinyrkkeilyohjelman valmentajaksi, ja Fidel Castro lahjoitti hänelle kartanon hienoston asuinalueelta.


title: Teófilo Stevenson

text: Vuonna 1999 Stevenson joutui vaikeuksiin Miamin kansainvälisellä lentokentällä. Ennen nousemistaan United Airlinesin charterkoneeseen, joka kuljetti Kuuban nyrkkeilyjoukkuetta, Stevensonin väitetään puskeneen lipuntarkastajaa aiheuttaen tälle hampaan murtumisen. Stevenson pidätettiin, mutta päästettiin pian vapaaksi. Hänen kannattajansa ovat varmoja, että häntä oli provosoitu tekoon.


title: Teófilo Stevenson

text: Stevenson kuoli 60-vuotiaana 11. kesäkuuta 2012 sydänsairauteen. Saman vuoden tammikuussa hän oli joutunut sairaalahoitoon veritulpan vuoksi.


title: Infuusio

text: Infuusio eli tiputus tarkoittaa nesteen antamista verisuoneen (tavallisesti laskimoon). Tiputus on menetelmä, jolla toteutetaan suonensisäinen eli parenteraalinen (’suolen ohittava’) nestehoito. Arkikielessä infuusiota kutsutaan nimellä tippa. Nesteinfuusiolla voidaan esimerkiksi korjata hypovolemiaa. Lääkkeitä voidaan myös annostella pitkän ajan kuluessa sekoittamalla infuusioliuokseen. Esimerkiksi metanolimyrkytyksessä hoitona käytetään infuusiona annettavaa etanolia.


title: Infuusio

text: Tiputus tapahtuu kanyylin kautta. Kanyyli asetetaan pinnalliseen laskimoon tai, mikäli on annettava väkevää infuusionestettä tai suuria määriä, keskuslaskimoon tai keuhkovaltimoon. Kanyyleita voidaan tarvita useita. Joissain tilanteissa voi tulla kyseeseen kanylointi luuydintilaan.


title: Infuusio

text: Korvausnesteitä käytetään nesteiden menetyksestä kärsiville potilaille. Niitä ovat keittosuola- ja Ringer-liuokset. Plasmankorvikkeina käytetään kolloidiliuoksia kuten hydroksietyylitärkkelysliuosta.


title: Hypovolemia

text: Hypovolemia on tila, jossa elimistössä kiertävän veren tai kokonaisnestetilavuuden määrä on vähentynyt. Hypovoleemisen šokin aiheuttajia voivat olla dehydraatio, verenvuoto ulos elimistöstä tai elimistön onteloihin, pitkittynyt ripuli sekä vakavat palovammat, joiden kautta plasmaa vuotaa elimistöstä.


title: Martinin pirut

text: Martinin pirut oli Ylöjärvellä vuonna 1885 esiintynyt poltergeist-ilmiö, joka on saanut kansainvälistä kuuluisuutta parapsykologien keskuudessa, koska siitä saatiin oikeudessa valaehtoisia todistuksia.


title: Martinin pirut

text: Martinin torppa sijaitsi Keijärven kylässä Ylöjärvellä. Talon isäntä Efraim Martin oli kiertokoulun opettaja ja kuntakokouksen puheenjohtaja. Hän oli toiminut kirkon isäntänä vuosina 1847–1876. Hän ansaitsi myös asiakirjoja laatimalla, mutta kummittelu lopetti tehtävät ja aiheutti taloudellista vahinkoa. Talon emäntä oli Efraimin vaimo Eva Charlotta Martin. Heidät vihittiin Teiskossa vuonna 1839 ja he muuttivat Ylöjärvelle 1842.


title: Martinin pirut

text: Martinit pitivät piikaa, joka oli 13-vuotias, kehitysvammainen ja keuhkotaudista kuolemansairas Emma Lindroos.


title: Martinin pirut

text: Ilmiöt alkoivat 12. tammikuuta 1885, kun talon asukkaat havaitsivat, että esineet liikkuivat selittämättömästi. Eri esineet saattoivat lentää ilman poikki, hypellä itsestään tai siirtyä lukitusta tilasta ulos. Ilmiöt näyttivät keskittyvän Emman ympärille.


title: Martinin pirut

text: Tamperelaiset sanomalehdet uutisoivat Martinin torpan ilmiöistä, ja jutut houkuttelivat paikalle uteliasta väkeä. Väkijoukko oli usein paikalla huvikseen, juopotteli ja käyttäytyi levottomasti. Efraim Martin muutti pariksi päiväksi Tampereelle uteliaita pakoon. Ilmiöt ja talon ympärillä tapahtunut juopottelu saivat kruununnimismiehen käymään paikalla. Hän lähetti selvityksen läänin kuvernöörille, joka määräsi Martinit syytteeseen noituudesta ja väkijuomien laittomasta myynnistä.


title: Martinin pirut

text: Selittämättömät ilmiöt päättyivät 27. tammikuuta yhtä odottamatta kuin ne olivat alkaneetkin. Kansanperinteen mukaan ilmiöistä vastanneet pirut siirtyivät loppumispäivänä lähellä sattuneen henkirikoksen tekijöihin.


title: Martinin pirut

text: Kruununnimismies Kasimir Liljestrand syytti Hämeen läänin kuvernöörin käskystä Martineja ja Emma Lindroosia noituudesta ja väkijuomien myynnistä. Syyte otettiin käsittelyyn Pirkkalan ja Ylöjärven talvikäräjillä 24. maaliskuuta 1885.


title: Martinin pirut

text: Todistajina kuultiin viittätoista torpassa käynyttä silminnäkijää, jotka kuvasivat yhteensä 87:ää selittämätöntä ilmiötä. Tuomioistuimessa häiriöiden aiheuttajaksi epäiltiin aluksi Emma-piikaa. Hänen on laskettu olleen paikalla 23:ssa todistajien kuvailemassa tapauksessa ja mahdollisesti aiheuttaneen niistä kahdeksan. Oikeuden virkamiehistö alkoi käsittelyn edetessä kyseenalaistaa, voiko tapausta edes käsitellä tuomioistuimessa.


title: Martinin pirut

text: Kihlakunnanoikeuden päätöksessä todetaan, että sille ”toimitetusta tutkimuksesta päätellen torpassa oli sattunut tapahtumia, jotka todistajain lausuntojen mukaan olisivat aiheuttanut osittain tuntemattomat voimat, osittain Emma Lindroos piloillaan”. Emmaa ei kuultu todistajana sairautensa vuoksi, ja hän kuoli pian oikeudenkäynnin päätyttyä. Syytteet oikeus hylkäsi toteennäyttämättöminä. Turun hovioikeus vahvisti kihlakunnanoikeuden päätöksen.


title: Martinin pirut

text: Oikeudenkäyntipäiväkirjat julkaistiin laajalevikkisinä kirjasina. Martinin pirujen tapauksen tutkimus perustuu lähes täysin näihin kirjoihin. Muita ensi käden silminnäkijäkertomuksia ei ole säilynyt.


title: Martinin pirut

text: Yleisin häiriö oli meteli. Tuvissa, joissa ei ollut ketään, putosi monesti raskaita esineitä lattialle seinältä tai hyllyltä, ja vuode ja pöytä hyppivät ilmaan. Esineet liikkuivat itsestään. Pöydälle asetetut tulitikkulaatikot, tuopit ja kynttilänjalat liukuivat pitkin pöytää ja putosivat lattialle. Lukittu ovi avautui itsestään kolme kertaa. Jalkineet liikkuivat lattialla peräkkäin. Kerran kaksi leipävarrasta löivät toisiaan vasten. Esineet lensivät ulos suljetuista ja jopa köytetyistä kirjoituspöydän laatikoista, vaikka ne eivät auenneet. Kerran varta vasten huolella ja tiukkaan kiinni köytetystä pöytälaatikosta lensi ulos iso neula.


title: Martinin pirut

text: Esineet, kuten kiulut, nousivat ilmaan ja leijailivat. Kerran puukko teki ilmassa kierroksia todistajan pään ympärillä. Muitakin esineitä lensi todistajia kohti ja putosi heidän jalkoihinsa. Huoneessa, jossa ei pidetty tiiliä, tiiliskivi paiskautui oveen.


title: Martinin pirut

text: Esineitä särkyi ja tuhoutui. Useita kahvikuppeja putosi hyllyltä siruiksi. Puisia talousesineitä ilmestyi uuniin palamaan.


title: Martinin pirut

text: Torppaan ilmestyi esineitä ja aineita, kuten vierasta savea. Lattialta ja huonekaluilta piti kerätä koreittain savea ulos vietäväksi. Torppaan iskeytyi liuskekiviä, joita ei luonnostaan seudulla esiinny. Erikoisimpana tapauksena pöydälle ilmestyi kaksi isoa happopulloa, jotka hyppivät ja läikyttivät happoa, joka syövytti pöytään jäljet.


title: Martinin pirut

text: Joissakin teoksissa kerrotaan, että Eva Martinin kädet syttyivät kerran itsestään tuleen, mutta tämä on kuitenkin osoitettu oikeudenkäyntipöytäkirjoja tulkittaessa tehdyksi käännösvirheeksi.


title: Martinin pirut

text: Oikeudenkäynnin seurauksena Efraim Martin menetti maineensa ja joutui taloudellisiin vaikeuksiin, vaikka torpan asukkaat todettiinkin syyttömiksi tapahtumiin. Martin ja hänen vaimonsa kuolivat viisi vuotta oikeudenkäynnin jälkeen. Torpan rakennus siirrettiin vuonna 1918 toiselle puolen Keijärveä Tiikonojan sillan viereen. Rakennus on myöhemmin purettu. Martinin torpan alkuperäisellä paikalla noin 500 metriä Eerolan kartanosta pohjoiseen kasvaa nykyisin metsää ja talosta on jäänteenä vain perustuksen kiviröykkiöitä.


title: Martinin pirut

text: Teatteri Takomo esitti tapahtumiin perustuvan näytelmän "Emma ja pirut eli tarina hämmästyttävistä ilmiöistä Ylöjärvellä vuonna 1885", joka sai kantaesityksensä 16. lokakuuta 2002. Aiheesta on ollut vuosina 2003−2005 suunnitteilla myös elokuva.


title: Martinin pirut

text: Päivi Alasalmen romaani "Riivatut" (Gummerus 2018) on fiktiivinen kertomus, joka perustuu vahvasti Martinin pirujen tapahtumiin.


title: Todd Martin

text: Todd Christopher Martin (s. 8. heinäkuuta 1970) on yhdysvaltalainen entinen tennispelaaja.


title: Todd Martin

text: Martin pelasi tennistä Illinoisissa sijaitsevan Northwestern-yliopiston tennisjoukkueessa kaksi vuotta ennen siirtymistään ammattilaiseksi vuonna 1990. Hän voitti ensimmäisen huipputason kaksinpeliturnauksensa vuonna 1993 Coral Springsissä Floridassa.


title: Todd Martin

text: Vuonna 1994 Martin selviytyi Australian avointen loppuotteluun, jonka hän hävisi maanmiehelleen Pete Samprasille suoraan kolmessa erässä. Myöhemmin samana vuonna hän selviytyi semifinaaleihin sekä Wimbledonissa että Yhdysvaltain avoimissa ja voitti Queen's Clubin ja Memphisin kaksinpeliturnaukset.


title: Todd Martin

text: Martin oli vuonna 1995 osa Yhdysvaltain Davis Cupin voittanutta joukkuetta. Hän selviytyi samana vuonna myös Grand Slam Cupin loppuotteluun, jonka hävisi Goran Ivanisevicille suoraan kolmessa erässä.


title: Todd Martin

text: Hän pelasi toistamiseen Wimbledonin semifinaalissa vuonna 1996. Hän oli sivussa suurimman osan vuodesta 1997 loukkaantumisen vuoksi, mutta palasi vahvasti seuraavana vuonna voittaen kaksinpelinturnaukset Barcelonassa ja Tukholmassa.


title: Todd Martin

text: Martin pelasi vuonna 1999 Yhdysvaltain avointen loppuottelussa, jossa hän kohtasi maanmiehensä Andre Agassin. Agassi voitti Martinin tasaisessa viisi erää kestäneessä kamppailussa. Martin voitti samana vuonna Sydneyn kaksinpeliturnauksen ja kohosi maailmanlistalla korkeimmillaan sijalle neljä, mikä jäi hänen uransa parhaaksi saavutukseksi.


title: Todd Martin

text: Peliuransa ohella Martin toimi ATP:n pelaajaneuvoston puheenjohtajana vuosina 1995-1997 ja 1998-1999. Hän voitti ammattilaisurallaan kahdeksan turnausta kaksinpelissä ja viisi nelinpelissä ja keräsi palkintorahoja yhteensä 8 254 455 dollaria. Martin lopetti uransa vuonna 2003.


title: Todd Martin

text: Vuosi Turnaus Finaalivastustaja Lopputulos


title: Michael Widenius

text: Ulf Michael Widenius (s. 3. maaliskuuta 1962 Helsinki) on toinen MySQL-tietokantaohjelman alkuperäisistä kirjoittajista ja julkaisijoista sekä yksi MySQL AB:n perustajista. Hänestä käytetään yleisesti lempinimeä "Monty".


title: Michael Widenius

text: Widenius opiskeli Teknillisessä korkeakoulussa, mutta ei valmistunut. Hän aloitti työuransa vuonna 1981 Tapio Laakso Oy:ssä. Vuonna 1985 hän perusti TCX DataKonsult AB:n yhdessä Allan Larssonin kanssa. MySQL:n kehittämisen Widenius aloitti 1995 yhdessä David Axmarkin kanssa. Ohjelman ensimmäinen versio julkaistiin 1996. Hän myi ohjelman miljardilla dollarilla Sunille.


title: Michael Widenius

text: Widenius on osakkaana tietoturvayritys WOTissa.


title: Michael Widenius

text: Widenius asuu Kauniaisissa ja on toista kertaa avioliitossa. Hänellä on kolme lasta: tyttäret My ja Maria sekä poika Max. Wideniuksen alulle panemat tietokantaprojektit MySQL ja MariaDB on nimetty lasten mukaan.


title: David Axmark

text: David Axmark (s. 28. huhtikuuta 1962) on ruotsalainen tietokanta-asiantuntija.


title: David Axmark

text: Hän on suomalaisen Michael Wideniuksen ohella toinen MySQL-tietokantaohjelman alkuperäisistä kirjoittajista ja julkaisijoista. Yhdessä Wideniuksen kanssa hän perusti tietokantaohjelmaa kehittävän yrityksen MySQL AB:n vuonna 1995. Yritys myytiin SUNille vuonna 2007, ja Axmarkista tuli miljonääri.


title: Ingemar Stenmark

text: Ingemar Stenmark (s. 18. maaliskuuta 1956 Joesjö, Ruotsi) on ruotsalainen uransa lopettanut alppihiihtäjä. Häntä pidetään yhtenä kautta aikain parhaista alppihiihtäjistä ja ruotsalaisurheilijoista.


title: Ingemar Stenmark

text: Stenmark oli pujottelussa ja suurpujottelussa suorastaan ylivoimainen vuosina 1974–1982. Hän voitti suurpujottelussa 27 laskua 28:sta 1977–1980 ja pujottelussa 46 laskua 52:sta 1975–1981. Stenmark on voittanut enemmän osakilpailuja alppihiihdon maailmancupissa kuin kukaan toinen laskija, vaikka hän kilpaili silloin, kun mukana oli huomattavasti vähemmän osakilpailuja kuin nykyään (voitti yhteensä 86 kilpailua 1974–1989). Hän voitti maailmancupin kokonaiskilpailun kolmesti (1976, 1977 ja 1978). Stenmark kilpaili hyvin harvoin syöksylaskussa mutta kokeili sitä huonoin tuloksin sen jälkeen, kun maailmancupin pistelaskusääntöjä oli muutettu Stenmarkin ylivoimaisuuden vuoksi kaudelle 1978–1979 niin, että kokonaiskilpailua ei voinut voittaa osallistumatta syöksylaskuun.


title: Ingemar Stenmark

text: Arvokisoista Stenmark otti seitsemän mitalia, joista viisi on kultaisia. Vuoden 1976 olympialaisissa Stenmark oli pronssilla suurpujottelussa. Vuonna 1978 hän voitti maailmanmestaruuden sekä pujottelussa että suurpujottelussa ja uusi tuplansa Lake Placidin olympialaisissa 1980. Schladmingin MM-kilpailuissa 1982 hän voitti kultaa pujottelussa ja saavutti hopeaa suurpujottelussa. Sarajevon olympialaisiin 1984 hän ei saanut osallistua, koska hän oli virallisesti puoliammattilainen. Vuoteen 1988 mennessä amatöörisääntöjä oli lievennetty ja Stenmark sijoittui Calgaryn olympialaisten pujottelussa viidenneksi.


title: Ingemar Stenmark

text: Stenmark käytti Elan-suksia.


title: Lillehammer

text: Lillehammer on kaupunki Norjassa, Opplandin läänissä.


title: Lillehammer

text:
Vuoden 2018 alussa kaupungissa oli lähes 28 000 asukasta.
Yksi kaupungin nähtävyyksistä on Maihaugen, Norjan suurin ulkoilmamuseo, johon kuuluu 185 rakennusta, mukaan lukien Garmokirken, sauvakirkko 1100-luvulta.


title: Lillehammer

text: Lillehammer sijaitsee Gudbrandsdalenin eteläosassa, paikassa jossa Lågen-joki laskee Norjan suurimpaan järveen Mjøsaan.


title: Lillehammer

text: Muuhun Norjaan verrattuna Lillehammerin ilmastoa voidaan kuvata sisämaan ilmastoksi. Talvet ovat suhteellisen kylmiä ja kesät lämpimiä.Tammi- ja helmikuu ovat kylmimpiä, kesä- ja heinäkuu lämpimimpiä. Eniten sataa elokuussa, vähiten helmi- ja huhtikuussa.


title: Lillehammer

text: Kaupungin alueella on ollut asutusta rautakaudelta lähtien. Paikan sijainti on määritelty kirkolliskokouksessa jo vuonna 1390, kaupungissa on ollut eloisa tori 1800-luvulta lähtien ja paikka on saanut kauppalan oikeudet 7. elokuuta 1827, jolloin Lillehammerissa asui noin 50 vakituista asukasta.


title: Lillehammer

text: Vuonna 1994 Lillehammerissa järjestettiin talviolympialaiset. Aku Ankka -taiteilija Don Rosa on tehnyt Lillehammerin olympialaisista tarinan. Tarinan nimi on "Ankkalinnasta Lillehammeriin".


title: Gyp Casino

text: Gyp Casino (oik. Jesper Sporre, s. 7. toukokuuta 1961) on ruotsalainen muusikko, joka oli Hanoi Rocksin rumpali vuosina 1980–1982. Hänet erotettiin vuonna 1982, koska hän ei enää tullut toimeen Andy McCoyn kanssa. Tämän jälkeen hän perusti yhtyeet nimeltä Road Rats ja Rolene. Vuonna 1994 Casino soitti jälleen yhdessä Andy McCoyn kanssa. Hän soitti rumpuja McCoyn Shooting Gallery -yhtyeen Suomen kiertueella. Seuraavana vuonna Casino oli mukana McCoyn soololevyllä Building On Tradition ja kuului myös kiertueyhtyeeseen Live Ammo.


title: No More Tears

text: No More Tears on Ozzy Osbournen syyskuussa 1991 julkaisema kuudes studioalbumi.


title: No More Tears

text: Albumi oli Ozzyn ensimmäinen sen jälkeen kun hän oli päässyt irti alkoholista ja huumeista. Osbourne kertoikin albumin olleen hänen ensimmäisenä, minkä hän on tehnyt selvin päin. Albumilta singlenä julkaistiin megahitiksi noussut Osbournen vaimolleen Sharon Osbournelle kirjoittama rakkauslaulu "Mama, I'm Coming Home". Musiikillisesti levy vei Osbournen musiikkia pehmeämpään suuntaan. Albumille kappaleita Ozzyn kanssa kirjoitti myös Motörheadin Lemmy Kilmister. Albumi on myynyt Yhdysvalloissa nelinkertaista platinaa.


title: No More Tears

text: Vuonna 2002 julkaistun version bonuskappaleet:


title: Sappeenvuori

text: Sappeenvuori on Pälkäneen korkein paikka. Se sijaitsee Sappeen kylässä pitäjän koillisosassa Laipanmaan reunalla. Huipun korkeus merenpinnasta oli vielä vuonna 1988 195 metriä merenpinnan yläpuolella ja 111 metriä Pälkäneveden pinnan yläpuolella, mutta hiihtokeskuksen rakennustöiden yhteydessä huippua korotettiin noin 30 metriä. Sappeenvuorella toimii Sappeen hiihtokeskus. Ennen hiihtokeskuksen rakentamista vuoren huipulla oli kolmiomittaustorni. Ensimmäisen tornin rakensivat venäläiset 1900-luvun alussa. Kolmiomittaustornissa oli television linkkipeili vuosina 1959 ja 1960.


title: Focke-Wulf Fw 61

text: Focke-Wulf Fw 61 oli ensimmäinen varsinainen helikopteri, joka teki vain 28 sekuntia kestäneen ensilentonsa 26. kesäkuuta 1936 koelentäjä Ewald Rohlfsin ohjaamana. Sen suunnittelivat Henrich Focke ja Gerd Achgelis. Focke-Achgelis rakensi konetta kaksi kappaletta: Fw 61 V1 D-EBVU ja V2 D-EKRA.


title: Focke-Wulf Fw 61

text: Helikopterin runkona käytettiin Focke-Wulf Stieglitz-harjoituslentokoneen runkoa, johon asennettiin kaksi rinnakkaista roottoria.


title: Focke-Wulf Fw 61

text: Fw 61 toimi perustana kaksiroottorisen Focke-Achgelis Fa 266:n ja siitä tehdyn sotilasversion Focke-Achgelis Fa 223 Drachen suunnittelulle.


title: Focke-Wulf Fw 61

text: Helmikuussa 1938 Fw 61:ä esitteli maailman ensimmäinen naishelikopterilentäjä Hanna Reitsch lentämällä Berliinin olympialaisia varten rakennetun Deutschlandhalle-urheilustadionin sisällä Berliinissä. Sillä saavutettiin myöhemmin useita helikopterilennon maailmanennätyksiä korkeudessa, nopeudessa ja kestossa kulminoituen 3 427 metrin korkeuteen ja 230 kilometrin pituiseen suoraviivaiseen matkalentoon kesäkuussa 1938.


title: Live & Loud

text: Live & Loud on Ozzy Osbournen vuonna 1993 julkaistu livealbumi, joka on nauhoitettu No More Tours -kiertueella 1991–1992. Kiertueelta julkaistiin myös samanniminen videojulkaisu. Myös yhden cd:n promoversio on julkaistu. Tavanomaisen cd-pakkauksen lisäksi albumia sai myös digipak-julkaisuna, jossa kansi oli vahvistinkaapin suojuksen mallinen ja se sisälsi myös tatuointeja. Albumi möi platinaa Yhdysvalloissa.


title: Live & Loud

text: No More Tours-kiertueen oli tarkoitus jäädä Osbournen viimeiseksi kiertueeksi, ja viimeisellä keikalla Costa Mesassa marraskuussa 1992 Ozzy esiintyi yhdessä alkuperäisen Black Sabbathin kanssa. Albumilta löytyvä "Black Sabbath"-kappale on tuolta keikalta. Osbourne kuitenkin jatkoi uraansa lyhyen tauon jälkeen.


title: Live & Loud

text: Albumin "I Don't Want To Change The World" -kappaleella Osbourne voitti vuonna 1994 Grammy-palkinnon parhaasta heavy metal -esityksestä. Albumia ei ole julkaistu uudelleen Osbournen vuoden 2002 remasterointi-sarjassa.


title: Live & Loud

text: CD 1:CD 2:


title: The Ozzman Cometh

text: The Ozzman Cometh on vuonna 1997 julkaistu Ozzy Osbournen kokoelmalevy. Albumi sisältää myös neljä Black Sabbathin BBC:lle vuonna 1970 nauhoittamaa kappaletta, jotka eroavat alkuperäisversioista muun muassa lyriikoiltaan, sekä yhden uuden kappaleen ”Back on Earth”. Kokoelmasta julkaistiin vuonna 2002 yhden cd:n versio, josta puuttuvat kakkoslevyn kappaleet.


title: The Ozzman Cometh

text: Kokoelman soittajakrediitit ovat herättäneet huomiota fanien keskuudessa. Basistit Bob Daisley, Rudy Sarzo ja Phil Soussan mainitaan nimillä ”Bob Daisy”, ”Trudy Sarzo” ja ”Bill Susan”. Kosketinsoittaja Don Airey on jätetty kokonaan pois krediiteistä vaikka hän joillakin levyn kappaleista esiintyy. Kokoelman vuoden 2002 painoksessa kappaleissa 3–6 on uudelleen äänitetyt rummut ja basso. Lisäksi kappale ”Shot in the Dark” on korvattu ”Miracle Man” -kappaleella.


title: Ilmari Salminen

text: Ilmari Salminen (21. syyskuuta 1902 Elimäki – 5. tammikuuta 1986 Kouvola) oli suomalainen kestävyysjuoksija ja olympiavoittaja.


title: Ilmari Salminen

text: Salminen alkoi harjoitella kestävyysjuoksua tosissaan vasta 27-vuotiaana ja teki kansainvälisen läpimurtonsa yli 30-vuotiaana vuonna 1934, jolloin hän voitti 10 000 metrin juoksun ja sai pronssia 5 000 metrillä ensimmäisissä EM-kisoissa Torinossa. Salminen oli yrittänyt aiemmin tuloksetta Amsterdamin 1928 ja Los Angelesin 1932 olympiakisoihin.


title: Ilmari Salminen

text: Berliinin olympiakisojen 1936 ensimmäisenä kilpailupäivänä Salminen voitti kultaa 10 000 metrillä ajalla 30.15,4. Arvo Askola sijoittui toiseksi vain 0,2 sekuntia hävinneenä. Volmari Iso-Hollo oli kolmas tuloksella 30.20,2. Tämä oli Suomen viides ja toistaiseksi viimeinen yleisurheilun kolmoisvoitto olympiakisoissa. Samoissa kisoissa Salminen sijoittui kuudenneksi 5 000 metrillä kaaduttuaan 750 metriä maalista.


title: Ilmari Salminen

text: Vuonna 1937 Salminen rikkoi 10 000 metrin maailmanennätyksen juoksemalla 30.05,6. Hän juoksi uuden ennätyksen myös kuudella maililla. Salminen päätti kansainvälisen uransa Euroopan mestaruuteen 10 000 metrillä vuonna 1938 mutta voitti vielä kaksi Suomen-mestaruutta pari viikkoa vaille 40-vuotiaana vuonna 1942. Aiemmilta vuosilta hänellä oli neljä Suomen-mestaruutta: 5 000 metrillä vuonna 1932 sekä 10 000 metrillä vuosina 1934, 1935 ja 1937.


title: Ilmari Salminen

text: Salmisen veljet Manne (s. 1908) ja Eino (s. 1913) Salminen voittivat Suomen-mestaruuden 4 × 800 metrin viestijuoksussa vuosina 1938 ja 1939.


title: Igor Sikorsky

text: Igor Sikorsky (25. toukokuuta 1889 Kiova – 26. lokakuuta 1972 Connecticut) oli ilmailun pioneeri. Hän saavutuksiaan ovat ensimmäinen nelimoottorinen lentokone ja ensimmäinen moderni helikopteri.


title: Igor Sikorsky

text: Sikorsky syntyi Kiovassa venäläis-ukrainalais-puolalaiseen sukuun. Hän suoritti tutkinnon Pietarin laivastoakatemiassa, opiskeli tekniikka Pariisissa ja pääsi 1907 Pietarin polyteknillisen instituutin koneenrakennusosastolle. Hän ei suorittanut siellä loppututkintoa vaan palasi Pariisiin 1907, joka oli tuolloin ilmailun kehityksen keskus.


title: Igor Sikorsky

text: Hankittuaan 25-hevosvoimaisen Anzani-moottorin hän yritti Kiovassa rakentaa helikopteria. Moottori osoittautui liian pienitehoiseksi ja tietotaito puutteelliseksi. Kopterimalleista toinen saatiin nousemaan ilmaan vuonna 1910, mutta vain ilman lentäjän painoa. Käytön synnyttämä värinä osoittautui rakennetta vahingoittavaksi ja roottorin muotoilussa oli kehittämistä.


title: Igor Sikorsky

text: Sikorsky ryhtyi kehittämään kiinteäsiipisiä lentokoneita. Hänen ensimmäinen onnistunut lentokonemallinsa oli S-2 ja viides lentokone S-5 herätti kansallista huomiota ja sai FAIn lisenssin numero 64. Sikorskyn S-6A voitti vuonna 1912 Moskovan kansainvälisissä ilmailunäyttelyissä pääpalkinnon ja saman vuoden syksyllä Pietarissa järjestetyn sotavoimien kilpailun palkinnon. Sikorskysta tuli Baltian rautateiden vaunutehtaan lentokoneosaston päällikkö. Yksimoottoristen lentokoneiden moottoriongelmien aiheuttamien lukuisten lento-onnettomuuksien seurauksena hän päätti kehittää useampimoottorista konetta. Tarkoituksen oli rakentaa suuri, kahdella 100-hevosvoimaisella Argus-traktorimoottorilla varustettu "Bolshoi Baltiski"-lentokone. Koska moottoriteho osoittautui liian pieneksi, tehtiin koneesta nelimoottorinen versio. Suuren ja raskaan koneen ensilento 13. toukokuuta 1913 kuitenkin epäonnistui pahoin. Toinenkin samana vuonna rakennettu nelimoottorinen kone rikkoontui, kun sitä saattaneen lentokoneen moottori irtosi ja osui yläilmoissa nelimoottoriseen koneeseen. Kokemuksista opittiin. Seuraavaksi rakennettiin vieläkin suurempi, siipiväliltään 31-metrinen, kahdella 140 hv ja kahdella 130 hv moottorilla ja lämmitetyllä hytillä varustettu siviililentokone. Kone lensi ensilentonsa helmikuussa 1914. Tästä muokattiin sodan johdosta Ilja Muromets -niminen pommikone. Vuoteen 1918 mennessä noin 80 alkuperäisen mallin pohjalta kehitettyä poimmikonetta oli rakennettu Venäjän keisarikunnan ilmavoimille.


title: Igor Sikorsky

text: Venäjän vallankumous sai Sikorskyn muuttamaan Ranskaan, missä hänet palkattiin suunnittelemaan pommikone ympärysvalloille. Kone ei kuitenkaan valmistunut ennen sodan loppumista. Ranskasta hän muutti pysyvästi Yhdysvaltoihin, jossa toimi aluksi luennoitsijana. Vuonna 1923 hän perusti yhtiön Sikorsky Aero Engineering Corp. Yhtiön ensimmäinen kokometallinen kuljetuskone oli S-29A, minkä sisältämistä ajatuksista muotoutuivat nopeat kokometalliset matkustajakoneet. Amfibiolentokone S-38:sta tuli menestys. Pan American Airlines osti sen Latinalaisen Amerikan reiteille. Myös S-44 oli suuri menestys.


title: Igor Sikorsky

text: 14. syyskuuta 1939 Sikorsky kehitti toimintakykyisen helikopterin VS-300, mistä tuli 1943 sarjavalmistuksen alettua R-4 -sotilashelikopteri.


title: Live at Budokan (Ozzy Osbournen albumi)

text: Live at Budokan on Ozzy Osbournen livealbumi, joka on nauhoitettu Tokion Budokanissa 15. helmikuuta 2002. Konsertista on julkaistu myös samanniminen DVD, jolla on mukana extramateriaalia.DVD sisältää kappaleen "Suicide Solution", joka on jätetty pois CD-julkaisusta.Bonusmateriaali


title: The Essential Ozzy Osbourne

text: The Essential on talvella 2003 julkaistu Ozzy Osbournen tuplakokoelmalevy. Järjestyksessään kokoelmalevy on Osbournen kolmas. Se kuuluu Sony BMG:n "The Essential" -sarjaan.


title: The Essential Ozzy Osbourne

text: CD 1:'CD 2:'


title: Goran Ivanišević

text: Goran Ivanišević (s. 13. syyskuuta 1971, Split, Jugoslavia) on entinen kroatialainen tennispelaaja.


title: Goran Ivanišević

text: Ivanišević aloitti ammattilaisuransa vuonna 1988 ja voitti samana vuonna Frankfurtissa ensimmäisen nelinpeliturnauksensa (parinaan Rüdiger Haas).


title: Goran Ivanišević

text: Hän ansaitsi urallaan ensimmäistä kertaa suurempaa huomiota vuonna 1990, jolloin hän voitti Boris Beckerin Ranskan avointen ensimmäisellä kierroksella ja eteni lopulta turnauksen puolivälieriin asti. Hän pelasi myös Petr Kordan kanssa Ranskan avointen nelinpelin loppuottelussa, jossa he hävisivät espanjalaisille Sergio Casalille ja Emilio Sánchezille. Muutamaa viikkoa myöhemmin hän selviytyi Wimbledonin tennisturnauksen semifinaaleihin ja kohtasi jälleen Boris Beckerin, joka osoittautui tällä kertaa paremmaksi. Ivanišević voitti vuonna 1990 myös ensimmäisen kaksinpeliturnauksensa Stuttgartissa ja auttoi Jugoslavian joukkuetta voittamaan World Team Cupin.


title: Goran Ivanišević

text: Ivanišević tuli pian tunnetuksi vahvasta, hyökkäävästä pelityylistään ja äärimmäisen voimakkaasta syötöstään. Hän oli useiden vuosien ajan ATP-kiertueen johtava pelaaja läpisyöttöjen määrässä.


title: Goran Ivanišević

text: Ivanišević putosi vuonna 1991 Wimbledonin toisella kierroksella ja aiheutti turnauksen aikana kohua ilmaisemalla vahvoja patrioottisia kannanottoja Kroatian itsenäistymistä koskien ja vaatimalla serbialaissyntyistä pelaajaa Monica Selesiä ottamaan julkisesti kantaa Jugoslavian tilanteeseen, mitä Seles ei suostunut tekemään.


title: Goran Ivanišević

text: Vuonna 1992 Ivanišević selviytyi Wimbledonin loppuotteluun, jossa hän kohtasi Andre Agassin; Ivanišević pelasi ensimmäistä kertaa Grand Slam -turnauksen kaksinpelin loppuottelussa eikä Agassikaan ollut vielä sellaista kertaakaan voittanut mutta nyt Agassi voitti ottelun viidessä erässä. Myöhemmin samana vuonna Ivanišević toi Barcelonan olympialaisissa Kroatialle pronssia sekä kaksinpelissä että nelinpelissä. Hän voitti vuoden aikana myös neljä kaksinpeliturnausta.


title: Goran Ivanišević

text: Ivanišević selviytyi vuonna 1994 toistamiseen Wimbledonin loppuotteluun, jossa hän kohtasi tällä kertaa puolustavan mestarin Pete Samprasin. Ivanišević taisteli vahvasti kaksi ensimmäistä erää, mutta hävisi kolmannen helpohkosti ottelussa, joka päättyi lopulta lukemiin 7-6, 7-6, 6-0. Ivanišević nousi saman vuoden heinäkuussa ATP:n kaksinpelin maailmanlistalla sijalle kaksi, mikä oli hänen uransa paras sijoitus.


title: Goran Ivanišević

text: Vuonna 1995 Ivanišević voitti Grand Slam Cupin loppuottelussa Todd Martinin suoraan kolmessa erässä (7-6, 6-3, 6-4).


title: Goran Ivanišević

text: Vuonna 1996 Ivaniševic voitti viisi kaksinpeliturnausta ja selviytyi toistamiseen Grand Slam Cupin loppuotteluun, jossa hän kohtasi Boris Beckerin. Becker voitti ottelun suoraan kolmessa erässä. Ivanišević teki samana vuonna myös ATP-kiertueen ennätyksen 1477 läpisyötöllään ja voitti Hopman Cupin Iva Majolin parina.


title: Goran Ivanišević

text: Vuonna 1998 hän pelasi Pete Samprasia vastaan Wimbledonin loppuottelussa, mutta hävisi tälle viidessä erässä.


title: Goran Ivanišević

text: Vuonna 1999 hän oli Jeff Tarangon kanssa häviävänä osapuolena Ranskan avointen nelinpelin loppuottelussa intialaisia Mahesh Bhupathia ja Leander Paesia vastaan. Ivanišević kärsi vuosina 1999, 2000 ja 2001 olkapäävammasta ja hänen maailmanlistan sijoituksensa laski huomattavasti.


title: Goran Ivanišević

text: Kesällä 2001 Ivanišević oli maailmanlistalla vasta sijalla 125, mikä ei oikeuttanut automaattiseen osallistumisoikeuteen Wimbledonin turnaukseen, mutta hän sai kisajärjestäjiltä ns. villin kortin. Vastoin kaikkia odotuksia Ivanišević eteni Wimbledonin loppuotteluun, jossa hän kohtasi australialaisen Patrick Rafterin; Ivanišević oli pelannut edellisen kerran kaksinpeliturnauksen loppuottelussa vuonna 1998. Ivanišević voitti Rafterin lopulta tasaisessa viisieräisessä kamppailussa, joka kesti yli kolme tuntia. Ivanišević oli ensimmäinen villillä kortilla kisaan osallistunut Wimbledonin voittaja.


title: Goran Ivanišević

text: Ivanišević lopetti uransa väliaikaisesti vuoden 2001 loppupuolella olkapääleikkauksen vuoksi, mutta palasi tenniksen pariin lyhyeksi aikaa vuonna 2004. Hän lopetti uransa lopullisesti vuonna 2004 hävittyään Lleyton Hewittille Wimbledonissa.


title: Goran Ivanišević

text: Ivanišević voitti ammattilaisurallaan yhteensä 22 kaksinpeliturnausta ja yhdeksän nelinpeliturnausta. Vuonna 2005 hän oli vielä mukana Kroatian Davis Cupin voittaneessa joukkueessa, mutta ei pelannut turnauksessa otteluakaan.


title: Telluuri

text: Telluuri () on alkuaine, jonka kemiallinen merkki Te, järjestysluku 52 ja CAS-numero 13494-80-9. Se näyttää tinalta ja muistuttaa kemiallisilta ominaisuuksiltaan seleeniä ja rikkiä. Sitä käytetään pääasiassa metalliseoksissa ja puolijohteissa. Luonnossa telluuri on suhteellisen harvinainen ja esiintyy sulfidimalmeina muun muassa seleenin ja kuparin kanssa. Tunnetaan myös mineraaleja, joissa telluuri esiintyy yhdessä kullan ja hopean kanssa.


title: Telluuri

text: Kiteisenä telluuri on hopeanvalkoista ja paljaassa muodossaan metallinhohtoista. Se on haurasta ja helposti murenevaa. Kemialliselta aktiivisuudeltaan telluuri on seleenin kaltainen. Se reagoi ainoastaan väkevien happoliuosten kanssa. Pienikin määrä telluuria huoneilmassa aiheuttaa hyvin pahanhajuisen hengityksen.


title: Telluuri

text: Telluurin löysi vuonna 1782 itävaltalainen Franz-Joseph Müller von Reichenstein Transilvaniassa. Vuonna 1798 Martin Heinrich Klaproth, joka oli aikaisemmin eristänyt sitä, nimesi sen latinan sanan "Tellus" ("Maa") mukaan.


title: Telluuri

text: 1960-luvulla telluurin käyttö lisääntyi termoelektrisissä sovellutuksissa ja terästeollisuudessa, josta tuli sen pääasiallinen käyttökohde.


title: Telluuri

text: Telluuria löytyy joskus puhtaana, mutta useimmin se esiintyy kullan telluridina (kalaveriitti) ja muiden metallien joukossa. Sen pääasiallinen lähde on raakakuparin elektrolyyttisessä puhdistuksessa anodiliejuun kertyvä telluuri. Telluuria esiintyy myös seuraavissa mineraaleissa: altaiitti, braggiitti, hessiitti, joseiitti-A, joseiitti-B, kawazuliitti, kitkaiitti, telluriitti ja tetradymiitti.


title: Telluuri

text: Telluurista tunnetaan 39 isotooppia, atomipainoltaan 105–143 u. Niistä 31 on keinotekoisesti tuotettuja radioisotooppeja, joiden puoliintumisajat ovat enintään 19,17 päivää (Te-isotooppi) mutta useimmiten vain muutamia minuutteja tai sekunteja. Luonnossa esiintyvä telluuri koostuu kahdeksasta isotoopista, joista kuusi on stabiilia ja kaksi lievästi radioaktiivisia erittäin pitkällä puoliintumisajalla.


title: Telluuri

text: Telluuria käytetään enimmäkseen seoksissa muiden metallien kanssa. Telluuria lisätään lyijyyn parantamaan sen vahvuutta, kestävyyttä, ja vähentämään sen syöpymisalttiutta rikkihapolle. Kupariin seostetaan telluuria lastuamisominaisuuksien parantamiseksi; rakenteeseen erkautuvat telluurioksidierkaumat katkaisevat työstölastut ja voitelevat terää. Tellurovismutiittia (BiTe) käytetään termoelektrisissä laitteissa.


title: Telluuri

text: Telluuria käytetään myös nalleissa, ja sille on mahdollisesti käyttöä kadmiumtelluridina (CdTe) aurinkopaneeleissa. Osa aurinkokennojen parhaista hyötysuhteista on saavutettu tätä materiaalia käyttämällä, mutta tälle sovellukselle ei ole vielä löytynyt tarpeeksi kysyntää. Kun osa CdTe:n kadmiumista korvataan sinkillä, muodostuu kadmiumsinkkitelluridia (CdZnTe), jota käytetään elektronisissa röntgensäteiden ilmaisimissa.


title: Telluuri

text: Telluurin, kadmiumin ja elohopean muodostama metalliseos, elohopeakadmiumtelluridi (HgCdTe), on infrapunavalolle herkkä puolijohdemateriaali.


title: Saif Saaeed Shaheen

text: Saif Saaeed Shaheen (s. 15. lokakuuta 1982) on kenialaissyntyinen kalenjin-heimoon kuuluva juoksija, jonka päälajina on estejuoksu. Hän edustaa nykyisin Qataria.


title: Saif Saaeed Shaheen

text: 12. elokuuta vuonna 2003 hän muutti nimensä Stephen Cheronosta Saif Saaeed Shaheeniksi ja loikkasi Keniasta Qatarin kansalaiseksi. Tietojen mukaan Qatarin valtio maksaa Shaheenille 1 000 Yhdysvaltain dollaria joka kuukausi hänen elämänsä loppuun saakka, ja miljoona dollaria jokaisesta arvokisavoitosta. Huhutaan myös, että itse kansalaisuuden vaihdosta Shaheen olisi saanut jo miljoona dollaria, mutta hän on itse kieltänyt tämän.


title: Saif Saaeed Shaheen

text: Shaheenin loikkaus aiheutti suuria tunteita Keniassa, ja maan presidentti, kikuju Mwai Kibaki piti jopa puheen asian tiimoilta ennen Pariisin MM-kisoja, jossa hän paheksui asiaa jyrkästi ja kehotti kansalaisia vastustamaan kiusausta vaihtaa kansalaisuutta rahan takia. Myös muutama muu kenialainen, muun muassa Albert Chepkurui (nyk. "Ahmad Hassan Abdullah"), on päätynyt vastaavanlaiseen ratkaisuun ja loikannut joko Qatariin tai Bahrainiin.


title: Saif Saaeed Shaheen

text: Shaheen joutui Kenian liiton vastustuksen takia jäämään pois 2004 Ateenan olympialaisista. Hän voitti maailmanmestaruudet sekä 2003 Pariisissa ja 2005 Helsingissä. Molemmilla kerroilla hopealle jäi 2004 Ateenasta olympiakultaa voittanut Ezekiel Kemboi. 2006 Moskovan MM-hallikisoissa hän oli 3 000 metrillä hopealla Kenenisa Bekelen takana voitettuaan sitä ennen ensimmäisessä hallijuoksussaan samalla matkalla Aasian mestaruuden. Osakan MM-kisoista 2007 hän joutui jäämään pois polvivamman vuoksi.


title: Saif Saaeed Shaheen

text: Saif Saaeed Shaheen pitää hallussaan 3 000 metrin esteiden maailmanennätystä 7.53,63 syyskuulta 2004.


title: Saif Saaeed Shaheen

text: Shaheenin veljiä ovat estejuoksun maailmanmestari Christopher Koskei ja estejuoksun nuorten MM-mitalisti Abraham Cherono.


title: Suggestopedinen kielenopetus

text: Suggestopedinen kielenopetus on bulgarialaisen psykiatrin ja professorin Georgi Lozanovin kehittämä menetelmä vieraan kielen oppimiseksi, jossa omaksutaan tietoja, taitoja ja elämyksiä aistien mielikuvaprosessien kautta. Tämän jälkeen niitä aktivoidaan oman elämyksen, kokemuksen ja ymmärryksen kautta. Alan tutkimuksessa suggestopediaa on kritisoitu jo pitkään ja väitetty näennäistieteeksi.


title: Suggestopedinen kielenopetus

text: Lozanovin (1980) mukaan suggestopedian onnistumisen edellytyksiä ovat ilo, tiedostamattoman ja tiedostetun yhdistäminen sekä persoonallisuuden koko kapasiteetin hyödyntäminen. Suggestopedia on kannattajiensa mukaan luova ja kehittävä oppimismenetelmä, jossa on kyse mielen voimavarojen käytöstä. Tarkoituksena on edesauttaa oppimista alitajunnan energiaa vapauttamalla ja ottamalla mielen voimavarat käyttöön. Mielen huomio kiinnittyy itsestä pois, jolloin mahdolliset oppimisen esteet autetaan voittamaan. Suggestioiden käyttö tapahtuu harhauttamalla siten, että oppilaan huomio kiinnittyy muuhun kuin oppimisprosessiin ja oppiminen tapahtuu huomaamatta. Opiskelijat rentoutetaan ja opiskelusta pyritään tekemään miellyttävä asia. Suggestopediassa korostetaan oppimisen helppoutta, nopeutta ja tehokkuutta.


title: Suggestopedinen kielenopetus

text: Suggestopedinen kielenopetus oli ensimmäinen Lozanovin kehittämän suggestopedian soveltamisalue. Lozanov ei luonut oppimismenetelmälle vain teoreettista perustaa, vaan kehitti myös siihen pohjautuvan käytännön sovellutuksen.


title: Suggestopedinen kielenopetus

text: Suggestopedisen oppimismenetelmän kehittäjä Lozanov käyttää ilmaisua suggestio silloin, kun ihmismieleen vaikuttava ärsyke aiheuttaa tiedostamatonta psyykkistä toimintaa. Näin suggestion avulla väitetään voivan hyödyntää oppijan piilossa olevia kykyjä.


title: Suggestopedinen kielenopetus

text: Suggestio toimii kahdella vastakkaisella tavalla. Positiivisen suggestion katsotaan johtavan kohteena olevan henkilön persoonallisuuden ja kykyjen kehittymiseen, kun negatiivinen suggestio johtaa kohteen persoonallisuuden rajoittumiseen ja hänen todellisten kykyjensä vähenemiseen.


title: Suggestopedinen kielenopetus

text: Lozanovin kehittämä oppimismenetelmä pyrkii minimoimaan negatiivisen suggestion ja korostamaan positiivisen merkitystä. Oppilaaseen ei missään opetuksen vaiheessa kohdisteta minkäänlaista suggestiivista painostusta tai voimakasta tavoitehakuisuutta.


title: Suggestopedinen kielenopetus

text: Myös oppimistilanteessa ihmisen mieli torjuu sellaiset ärsykkeet, jotka tuovat mukanaan mm. turvattomuuden tunteen. Se torjuu myös ärsykkeet, jotka ovat ristiriidassa hänen järkensä kanssa tai ovat voimakkaasti vastaisia hänen omille eettisille periaatteilleen. Vain näiden seikkojen huomioon ottaminen antaa mahdollisuuden vaikuttaa ihmiseen myös opetustilanteessa.


title: Suggestopedinen kielenopetus

text: Psykiatrina Lozanov kartoitti tekijät, jotka avaavat tien ihmismieleen ja pohti miten tämän kautta voidaan lisätä hänen kykyään vastaanottaa opittavaa tietoa. Lozanov löysi seuraavat selkeät tekijät: luottamus, arvostus, vuorovaikutuksen monitasoisuus sekä taiteiden suggestiivinen vaikutus oppivaan ihmiseen. Täten syntyi johtopäätös, että nämä seikat tulisi korostetusti ottaa huomioon kielenoppimisen prosessissa.


title: Suggestopedinen kielenopetus

text: Suggestopedisessa kielenopetuksessa pyritään siihen, että opittava kieli, kieli yleensä, tajutaan välineeksi. Päämääränä on siis ilmaisuvalmiuksien antaminen ja kehittäminen. Tämän tähden oppilas joutuu opetuksen alkuvaiheesta alkaen keskustelemaan opiskelun kohteena olevalla vieraalla kielellä erilaisissa simuloiduissa kielenkäytön tilanteissa. Oppilaan mielenkiinto pyritään keskittämään siihen mitä hän aikoo sanoa ja sanoo, eikä siihen miten hän asiansa ilmaisee tai sanomisensa muotoilee. Tässä pyritään jäljittelemään tilannetta, jossa kielen oppija on joutunut ko. kieltä puhuvaan ympäristöön ja joutuu selviytymään eri tilanteista osaamillaan keinoilla, jotka voivat olla hyvinkin vähäiset ja puutteelliset.


title: Suggestopedinen kielenopetus

text: Suggestopedisessa opetuksessa pyritään luomaan mahdollisimman suuri mielihyvän tunnetila, jossa voi keskittyä oppimistapahtumaan ilman jännityksen mukanaan tuomaa kireätä ilmapiiriä. Tällaisen rentouttavan ilmapiirin luomiseksi tilan tulee olla rentoa olemista tukeva. Usein tilassa soitetaan taustaäänenä barokkimusiikkia.


title: Suggestopedinen kielenopetus

text: Opiskelu tapahtuu suhteellisen pienissä ryhmissä, joissa on keskimäärin 10-14 opiskelijaa. Tilan tulee olla rauhoittavasti ja jopa kodinomainen. Tilassa ei ole pulpettirivejä, eikä edes pulpetteja vaan nojatuolit on koottu puoliympyrään keskelle lattiaa. Opiskelijoiden tulee nähdä toisensa ja pystyä puhumaan toisilleen lähes normaalin vuorovaikutustilanteen tapaan. Opettaja on oppilaiden joukossa ja tavallaan yksi heistä.


title: Suggestopedinen kielenopetus

text: Oppimistilanteet voidaan jakaa kahteen ryhmään. Toisilla tunneilla opitaan uutta ja toisilla tunneilla harjoitellaan opittuja asioita. Oppilailla on heti oppimisen alusta lähtien omat roolihahmonsa, johon ne kurssin aikana eläytyvät. Näitä periaatteita ja oppimismuotoja sovelletaan nykyisin hyvin yleisesti aivan tavanomaisessakin kieltenopetuksessa.


title: Suggestopedinen kielenopetus

text: Ehkä suurin ero suggestopedian ja perinteisten opetusmenetelmien välillä on, että opetuksen syöttövaiheessa käytetään opiskelijan rentouttamiseen klassista musiikkia ja intonaatiolukua. Menetelmän etuna uskotaan olevan, että ei-tahdonalaisen muistin ja tiedottoman alueen resurssit tulevat käyttöön opetus- ja oppimisprosessissa.


title: Suggestopedinen kielenopetus

text: Eniten opetusmenetelmässä on esitetty kritiikkiä sen vaatimien erikoisjärjestelyjen ja –olosuhteiden edellytystä kohtaan. Myös oppijan tietoisen oppimispuolen hyväksikäytön laiminlyönnistä suggestopedista menetelmää on voimakkaasti kritisoitu. Oppilaiden tekemät virheet harjoittamassaan kommunikaatiossa jäävät korjaamatta ja tätä monet kritiikin esittäjät ovat pitäneet suurena miinuksena.


title: Suggestopedinen kielenopetus

text: Ongelmana on edelleenkin opettajien koulutus, sillä vain harvat hankkivat itselleen tarvittavan pätevyyden opetukseen. Toisaalta kielenopetuksessa on tapahtunut paljon kehitystä myös ns. konventionaalisen opetuksen menetelmien suhteen. Suggestopediasta on tavallaan tullut eräänlainen osa jokapäiväistä ja perinteistä opetusta.


title: Piikajärven lentokenttä

text:
Piikajärven lentokenttä Kokemäellä on Piikajärven Ilmailuyhdistyksen ylläpitämä maakunnallinen harrastusilmailukeskus. Se sijaitsee noin 10 kilometrin päässä Kokemäen keskustasta lounaaseen. Piikajärvellä toimivat Porin, Rauman, Kokemäen ja Vakka-Suomen ilmailukerhot sekä porilainen Länsilentäjät.
Piikajärvelle lentäen saapuvien tulee ottaa huomioon vilkas purje- ja moottorilentotoiminta, usein ilmassa on myös riippuliitimiä. Purjelennossa lentoonlähtötapana käytetään lentokonehinausta. Piikajärven lentokenttä on valvomaton lentopaikka, jossa ei ole lennonjohtopalvelua.


title: Piikajärven lentokenttä

text: Piikajärven lentokenttä sai alkunsa 1930-luvulla, kun Ilmavoimilla oli tarve saada varakenttä Satakuntaan. Paikaksi valikoitui metsäpalon ansiosta puustosta vapaana ollut hiekkakangas Kokemäellä Piikajärven maastossa. Suunnittelu aloitettiin vuonna 1934, kenttä valmistui kuitenkin vasta jatkosodan aikana vuonna 1943. Kenttä oli Puolustusvoimien omistuksessa 1950-luvun loppuun saakka, jolloin se luovutettiin paikallisille lentoharrastajille. Metsittynyt kenttä kunnostettiin ja purjelentotoiminta alkoi vuonna 1959.


title: Bruce McLaren

text: Bruce Leslie McLaren (30. elokuuta 1937 Auckland, Uusi-Seelanti – 2. kesäkuuta 1970 Chichester, Englanti, Iso-Britannia) oli uusiseelantilainen kilpa-autoilija ja McLaren-tallin perustaja. Hän menestyi muun muassa Formula 1 -sarjassa ja urheiluautoilla. McLaren voitti Le Mansin 24 tunnin ajon vuonna 1966 Chris Amonin kanssa. McLaren on Denny Hulmen ohella muistetuin uusiseelantilainen F1-kuski. Hulme sai ainoana uusiseelantilaisena Formula 1 -maailmanmestaruuden, kun taas McLaren perusti toiseksi menestyneimmän Formula 1 -tallin, McLarenin.


title: Bruce McLaren

text: Bruce McLaren pääsi Uuden-Seelannin autourheilupiireiltä saamansa stipendin avulla ajamaan Eurooppaan Formula 2 -kisoja vuonna 1958 näytettyään kykynsä Formula 2 -luokassa kotimaassaan. Hän pääsi jopa pistesijoille ajettuaan viidenneksi Saksan GP:ssä samana vuonna. McLaren ei kuitenkaan saanut pisteitä, sillä hän ajoi kilpailun Formula 2 -luokan autolla.


title: Bruce McLaren

text: Vuoden kuluttua Cooper-talli otti McLarenin F2-kilpatallinsa kuljettajaksi ja vuoden lopulla hän pääsi ajamaan tallin F1-autoa ja kiitti luottamuksesta. McLaren voitti kauden 1959 Yhdysvaltain päätösosakilpailun 22-vuotiaana. Näin hänestä tuli kaikkien aikojen nuorin GP-voittaja ja piti ennätystä hallussaan 44 vuotta ennen kuin espanjalainen Fernando Alonso voitti vuoden 2003 Unkarin GP:n.


title: Bruce McLaren

text: Kaudella 1960 McLaren voitti yhden osakilpailun ja pokkasi kauden päätteeksi MM-hopeaa tallikaverinsa Jack Brabhamin voitettua toisen perättäisen maailmanmestaruutensa. Seuraavilla kausilla Cooper ei enää ollut yhtä ylivoimainen auto kuin 1950-luvun lopulla, mutta silti McLaren onnistui voittamaan kauden 1962 Monacon GP-kilpailun. Tämän jälkeen McLaren pyysi Charlie Cooperilta autoa, jotta hän olisi voinut osallistua talvella ajettavaan TasMan-sarjaan, mutta Cooper kieltäytyi. McLaren perusti oman tallin ja voitti TasMan-sarjan näytöstyyliin. McLarenin ei tarvinnut odottaa tallinsa ensimmäistä voittoa kauan, sillä jo syksyllä 1968 McLaren voitti omaa nimeä kantavalla autollaan Belgian GP:n. Voitto jäi Bruce McLarenin viimeiseksi. Päätettyään jo lopettaa kilpa-autoilijan uransa ja keskittyä kasvavalle liiketoiminnalleen, McLaren menehtyi testatessaan tallinsa CanAm-autoa Goodwoodin radalla kesäkuussa 1970.


title: Snooker

text: Snooker on yksi biljardin muoto. Pelissä yritetään keppiä käyttäen lyödä valkoisella pallolla muita palloja (15 punaista ja kuusi muunväristä: keltainen, vihreä, ruskea, sininen, vaaleanpunainen ja musta) pöydän kulmissa ja reunoissa oleviin pusseihin. Myös kymmenen punaisen pallon käyttö on mahdollista. Pisteitä pelissä jaetaan pussitetuista palloista, joista kullakin on oma pistearvo pallon väristä riippuen. Erän voittaa enemmän pisteitä kerännyt pelaaja. Snooker-ottelu koostuu ennalta sovitusta määrästä eriä.


title: Snooker

text: Peli on erityisen suosittu useissa englanninkielisissä maissa (Iso-Britannia, Irlanti, Kanada, Australia). Lisäksi viime aikona peli on lisännyt suosiotaan useissa Kaakkois-Aasian maissa, kuten Thaimaassa, Hongkongissa ja Kiinassa. Suomessa peli ei ole yhtä suosittu kuin muut biljardin muodot, mutta Eurosport-kanavan tehtyä peliä tunnetuksi se on vähitellen kasvattanut suosiotaan. Ammattilaisten turnauspelejä selostetaan suomeksi, ja pääasiassa selostajina toimivat Aki Kauppinen ja Ville Pasanen. Kasvua kuitenkin rajoittaa snooker-pöytien vähäinen määrä suomalaisilla biljardisaleilla.


title: Snooker

text: Snooker eriytyi omaksi pelikseen biljardista 1800-luvun loppupuolella. Yleisimmän tarinan mukaan pelin kehittivät brittiläiset upseerit, jotka palvelivat Intiassa. Intiasta peli tuotiin emämaahan 1880-luvun loppupuolella. Tarkkaa ja varmaa tietoa ei ole, mutta yleisesti snookerin katsotaan syntyneen vuonna 1875 eversti Sir Neville Chamberlainin kehittelemänä. Lajin nimen sanotaan tulleen kadettikoulun ensimmäisen vuoden kokelaista, joita kutsuttiin snookereiksi. Lajin ensimmäiset viralliset säännöt kirjoitettiin Ootacamundissa vuonna 1882. Vaikka peli yleistyi Britteinsaarilla ja muualla maailmassa armeijan liikkuessa, biljardin tuolloinen kattojärjestö "The Billiards Association" hyväksyi lajin vasta vuonna 1900. Lajin ensimmäiset mestaruuskilpailut järjestettiin vuonna 1916.


title: Snooker

text: Myöhemmin 1930-luvun aikana lajia teki maailmalla tunnetummaksi Joe Davis, joka muun muassa järjesti ensimmäiset ammattilaisten maailmanmestaruuskilpailut, jotka hän itse voitti 15 kertaa. Ensimmäinen maailmanmestaruusvuosi oli 1927 .


title: Snooker

text: Nykyinen ranking-pistejärjestelmä otettiin ensimmäisen kerran käyttöön vuonna 1976, jolloin hallitseva maailmanmestari Ray "Dracula" Reardon oli sijoitettu ykköspelaajaksi . Reardon oli 1970-luvun menestynein pelaaja ja voitti maailmanmestaruuden yhteensä kuusi kertaa. Tätä seuranneilla kahdella vuosikymmenellä hallitsi myös yksi pelaaja voittaen huomattavan suuren osan maailmanmestaruuksista ja muista turnauksista, koska 1980-luvulla englantilainen Steve Davis saavutti kuusi maailmanmestaruutta. Tämän lisäksi hän on urallaan saavuttanut 28 ammattilaisten pääkiertueen turnausvoittoa. 1990-luvulla Davisin jälkeen lajia dominoi selkeästi skotlantilainen Stephen Hendry, joka voitti seitsemän kertaa maailmanmestaruuden sekä on urallaan voittanut yhteensä 35 kertaa pääkiertueen turnauksen. Hendry on toistaiseksi kaikkien aikojen menestynein pelaaja. 2000-luvulla nousi esiin kolme uudemman sukupolven lahjakasta haastajaa Ronnie O'Sullivan, John Higgins sekä Mark Williams, jotka voittivat tällä vuosikymmenellä yhteensä 7 kertaa maailmanmestaruuden . Suomesta on vain yksi pelaaja, Robin Hull, päässyt pelaamaan ammattilaisten pääkiertueella.


title: Snooker

text: Vuonna 2010 lajin kattojärjestön "World Snooker Associationin" johtoon nimettiin Barry Hearn, joka on aktiivisesti ottanut tehtäväkseen kehittää lajia yleisöystävällisempään suuntaan ja pyrkii laajentamaan snookerin suosiota maailmanlaajuisesti .


title: Snooker

text: Snookeria pelataan suorakaiteen muotoisella, veralla päällystetyllä pöydällä, jonka sisämitat ovat 6 × 12 jalkaa (noin 1,83 m × 3,66 m). Pöydässä on kuusi pussia, yksi kussakin kulmassa ja kaksi pöydän pitkien sivujen keskellä. Pöydälle asetetaan 15 punaista palloa ja kuusi värillistä palloa kukin erikseen määrättyyn paikkaansa.


title: Snooker

text: Punaisia palloja ja väripalloja pussitetaan vuorotellen (punainen pussitetaan ensimmäisenä), kunnes punaisia palloja ei ole enää jäljellä, joilloin väripallot pussitetaan arvojärjestyksessä pienimmästä suurimpaan. Pussitettuaan väripallon pelaajan tulee jälleen osua punaiseen palloon seuraavalla lyönnillään. Kun punaiset pallot ovat kaikki pussitettuna, pelaaja saa ensin pussittaa haluamansa väripallon ja sitten osuttava pöydän matala-arvoisimpaan palloon. Pelaajan lyöntivuoro päättyy kun hän ei pussita palloa tai tekee virheen. Pelaajan yhden lyöntivuoron aikana saamasta pistemäärästä käytetään nimitystä "breikki" (engl. "break"). Jos pelaaja pussittaa samalla lyöntivuorolla kaikki 15 punaista palloa, jokaisen punaisen jälkeen mustan pallon ja lopuksi kaikki väripallot, on kyseessä arvostettu 147 pisteen "maksimibreikki".


title: Snooker

text: Pallojen pistearvot:


title: Snooker

text: Ammattilaiskausi alkaa vuosittain syksyisin ja päättyy seuraavan vuoden keväällä maailmanmestaruusturnaukseen. Kausi koostuu ranking- ja kutsuturnauksista. Maailmanlistan 16 ensimmäisellä pelaajalla on automaattisesti osallistumisoikeus ranking-turnauksiin. Joissakin turnauksissa ensimmäiset 32 pelaajaa saavat paikat turnauksessa. Loput pelaajat turnauksiin valitaan karsintaturnauksen kautta. Ammattilaiskiertueen järjestämisestä vastaa "World Snooker Association", jonka hallinnossa toimii muun muassa veteraanipelaaja Steve Davis.


title: Snooker

text: Perinteisesti ammattilaiskauden on aloittanut "World Open" (pitkään nimellä "Grand Prix")-turnaus. Viime vuosina kuitenkin aloitus on kuitenkin siirtynyt Kiinaan, jossa snooker on kasvattanut suosiotaan 2000-luvulla. Avausturnaus järjestetään Shanghaissa ja kulkee nimellä "Shanghai Masters". Loppuvuodesta pelataan perinteinen syyskauden lopettava, kauden toiseksi arvostetuin turnaus "UK Championship". Muita kauden aikana pelattavia ranking-turnauksia ovat viime vuosina olleet "Welsh Open", "China Open" sekä kauden arvostetuin turnaus, maailmanmestaruusturnaus "World Championship".


title: Snooker

text: Kutsuturnauksista arvostetuin on The Masters-turnaus, jonka palkintosumma on toiseksi suurin heti maailmanmestaruusturnauksen jälkeen. Toinen kutsuturnaus, johon huippupelaajat osallistuivat pitkään vuosittain, oli ainutlaatuinen "Pot Black Cup". Sille tyypillisiä ovat erittäin nopeat ottelut, koska ottelun voittoon tarvitaan vain yksi erä. Ammattilaiset ottavat osaa myös moniin ammattilaisten pääkiertueelle kuulumattomiin turnauksiin, kuten "Premier League", jossa lyöntivuoroissa on aikaraja. "WBPSA":n uusi puheenjohtaja Barry Hearn on myös kehitellyt uusia turnausmuotoja ja pyrkii viemään lajia useampiin maihin .


title: Snooker

text: Useiden turnauksien nimissä on myös sponsorin nimi mukana. Turnaukset pelataan pääsääntöisesti Cup-menetelmällä, joissa ottelun häviäjä putoaa turnauksesta, ja voittaja jatkaa turnauksessa. Poikkeuksena on vuodesta 2006 lähtien "Grand Prix", jossa pelataan alkulohkot ("Round Robin") täyskierroskilpailuna. Tätä turnausmuotoa käytettiin myös kauden 2007/2008 kevätpuoliskolla palatussa "Malta Cup"-turnauksessa, joka ei tällä kerralla ollut ranking-turnaus. Huippupelaaja ja kolminkertainen maailmanmestari John Higgins ja hänen managerinsa Pat Mooney ovat olleet järjestämässä uutta snookerin turnaussarjaa World Seriesiä, jonka turnaukset on tarkoitus pelata kesäaikaan. Sarjan ei ole tarkoitus kilpailla ammattilaisten pääkiertueen kanssa, vaan tarkoitus on viedä ammattilaisten tähdittämiä snooker-turnauksia alueille, joilla laji on suosittu, mutta joilla ei toistaiseksi pääkiertueella järjestetä tapahtumia. "World Series" järjestettiin ensimmäistä kertaa vuonna 2008 neljän turnauksen (Jersey, Berliini, Moskova, Varsova + finaalit Düsseldorfissa) sarjana, jota on tarkoitus tulevaisuudessa laajentaa. Turnaukseen valitaan pelaajat pääkiertueen 20 parhaan pelaajan joukosta ja villillä kortilla, ja mukaan on tarkoitus ottaa myös paikallisia pelaajia.


title: Snooker

text: "World Seriesin" otteluita näytettiin myös Eurosport-kanavalla. Vuonna 2009 sarja toteutettiin toisen kerran ja tällä kerralla finaali pelattiin Prahassa. Voittajaksi selviytyi vanha konkari Jimmy White .


title: Snooker

text: Keväällä 2010 Higginsin, Mooneyn sekä World Seriesin maine koki kovan kolauksen, sillä näihin kohdistui vakavia syytöksiä sopupelien järjestämisestä. Mooney erotettiin lajin kattojärjestöstä välittömästi ja Higgins joutuu ainakin tutkimusten ajan olemaan sivussa kaikista snookerin ammattilaisten virallisista tapahtumista.


title: Snooker

text: Ammattilaisten snookerissa yli 100 pisteen lyöntisarjoista (engl. "century", "century break") kerätään tilastoa . Tämän suuruinen lyöntisarja on harrastelijapelaajille melko harvinainen ja tällaisen suorittajaa voidaan pitää jo todella hyvänä pelaajana.


title: Snooker

text: Suuret lyöntisarjat ja niiden merkitys ovat pelin muuttuessa hyökkäävämmäksi korostuneet viime aikoina. Ammattilaispelaajat hyökkäävät entistä herkemmin pitkänkin välimatkan päässä oleviin vaikeammin pussitettavissa oleviin punaisiin palloihin pöydän toisesta päästä. Tämä näkyy myös siinä, että 147 pisteen "maksimibreikkejä" alkoi 1990-luvulla ilmaantua yhä useammin ja useammin, ja 2000-luvulla on ammattilaisten kilpailutasolla tehty yli puolet näistä lyöntisarjoista .


title: Presidentinvaalit

text: Presidentinvaalit on toimitus, jossa valitaan tasavallan valtionpäämies tietyn toimikauden ajaksi. Presidentti voidaan valita parlamentin, valitsijamiesten tai kansanvaalin avulla. Suomen tasavallan presidentti valitaan suoralla kansanvaalilla vuodesta 1994 lähtien.


title: Skoonen sota

text: Skoonen sota käytiin vuosina 1675–1679 Tanskan ja Ruotsin välillä. Sota oli osa Ranskan–Hollannin sotaa, jossa Tanska oli Alankomaiden ja Ruotsi Ranskan puolella. Skoonen sota päättyi kun pääsotatoimet Länsi-Euroopassa saatiin päätökseen, ja Ranska painosti Tanskaa miehittämällä Oldenburgin.


title: Skoonen sota

text: Tanska julisti sodan syyskuussa 1675, ruotsalaisten kärsittyä tappion Brandenburgin armeijalle Fehrbellinin taistelussa kesäkuussa 1675. Sodan julistuksen jälkeen tanskalaiset ja Brandenburgin joukot valtasivat aluksi Ruotsille kuuluvat Wismarin ja Bremer-Verdenin ja myöhemmin myös Pommerin. Itämerellä käytiin useita meritaisteluita, joiden jälkeen tanskalais-hollantilainen laivasto saavutti meriherruuden. Tanskalaisten hyvä menestys merellä jatkui koko sodan ajan.


title: Skoonen sota

text: Kesäkuussa 1676 tanskalais-norjalainen armeija marssi Norjasta Ruotsiin. Samoihin aikoihin toinen tanskalainen sotajoukko nousi maihin Helsingborgin luona. Tanskalaisten tavoitteena oli valloittaa takaisin Skåne, Halland, Blekinge ja Bohuslän. Ruotsalaiset joukot vetäytyivät kuningas Kaarle XI:sta johdolla Smålandiin. Tanskalaiset miehittivät koko Skånen Malmötä lukuun ottamatta. Ruotsalaiset voittivat vain viivytystaisteluita. Huolimatta tappioista Kaarle XI hyökkäsi lokakuussa 15 000 miehen armeijan voimalla. Ruotsalaiset saavuttivat joulukuussa 1676 Lundin taistelussa ratkaisevan voiton, jonka jälkeen Ruotsin joukot pääsivät tunkeutumaan takaisin Skåneen. Taistelut jatkuivat Skånessa ruotsalaisten ottaessa yliotteen. Syyskuussa 1678 Ruotsin joukot valloittivat takaisin Kristianstadin kaupungin.


title: Skoonen sota

text: Rauha solmittiin Lundissa syyskuussa 1679. Rauhaan ei kuulunut alueluovutuksia, joten Ruotsin suurvalta oli onnistunut puolustamaan aluettaan.


title: Skoonen sota

text: Etelä-Ruotsin väestö, joka oli aiemmin kuulunut Tanskaan, ei ollut tottunut Ruotsin hallintoon. Niinpä kansa tuki sodassa tanskalaisia, ja jotkut ryhtyivät kapinallisiksi Snapphane-sisseiksi. Sodan jälkeen tämä kostautui, sillä alue ruotsalaistettiin perinpohjaisesti ja tanskan kieli ja kulttuuri pyrittiin tukahduttamaan.


title: Roskilden rauha

text: Roskilden rauha solmittiin Pohjan sodan aikana Ruotsin ja Tanska-Norjan välillä käydyn sodan päätteeksi 26. helmikuuta 1658. Siinä Tanska luovutti Ruotsille Skånen, Blekingen, Hallandin ja Bohuslänin maakunnat, Bornholmin ja Venin saaret sekä Trondheimin läänin.


title: Roskilden rauha

text: Rauhan solmimisen jälkeen Kaarle X Kustaa päätti yrittää tuhota Tanskan valtakunnan. Vuoden 1659 hyökkäys Kööpenhaminaan kuitenkin epäonnistui ja lisäksi Tanska sai apuvoimia Hollannilta, Itävallalta ja Brandenburgilta. Uudessa Kööpenhaminan rauhassa Ruotsi säilytti pääosan voitoistaan, mutta joutui luopumaan Bornholmista ja Trondheimin läänistä.


title: Mega Man 3

text: Mega Man 3 on Capcomin vuonna 1990 julkaisema toiminta-/tasohyppelypeli Nintendo Entertainment Systemille. Pelissä Mega Man päätyy jälleen kohtaamaan robottimestarit, jotka ovat yllättäen kääntyneet isäntiään vastaan samalla kun tri Light ja tapansa parantanut tri Wily alkavat rakentaa suurta lainvalvontarobottia nimeltään "Gamma".


title: Mega Man 3

text: Peli esitteli kaksi tunnettua hahmoa, "Proto Manin" sekä robottikoira "Rushin". Edeltäjänsä Mega Man 2:n tapaan peli tunnetaan erinomaisesta soundtrackistä. Kyseistä peliä pidetään myös sarjan ensimmäisenä todella juonellisena osana, vaikka peli ei sisällä jatko-osiensa tapaan alkuanimaatiota tai -selostusta. Pelin pelattavuutta on hiukan hiottu, jonka ansiosta kahdessa aiemmassa pelissä ollut ohjausbugi on korjattu. Tämä on myös ensimmäinen peli jossa Mega Man "liukuu".


title: Mega Man 3

text: Dr.Light ja Dr.Wily liittoutuvat yhteen ja alkavat rakentaa Gamma nimistä jättirobottia.Kuitenkin Wilyn rakentamat kahdeksan robottia alkavat mellakoida ja Mega Manin täytyy estää robottien tuhot.Matkan aikana Mega Man kohtaa salaperäisen robotin Break Manin ja joutuu välillä taistelemaan tätä vastaan.Voitettuaan kaikki robotti mestarit,Mega Man joutuu kohtaamaan kahdeksan Doc robottia joiden hyökkäykset ovat samanlaisia Mega Man kakkosen roboteissa.Myöhemmin Light ilmoittaa että Wily nappasi Gamman mukanaan ja paljastui huijariksi.Mega Man onnistuu päihittämään Wilyn mutta kyseessä oli robotti.Myöhemmin Mega Man tuhoaa Gamman,mutta katon osa tippuu Wilyn päälle ja samalla murskaa Mega Man tajuttomaksi.Salaperäinen robotti Break Man pelastaa Mega Manin,mutta ei ehtinyt pelastaa Wilya.Samaan aikaan labrassa,Light ihmettelee kuinka Mega Man selvisi hengissä ja kuulee vihellyksen jonka Light tunnistaa Proto Maniksi,Lightin ensimmäiseksi luomukseksi.


title: Jussi Raittinen

text: Paavo Juhani "Jussi" Raittinen (s. 15. syyskuuta 1943 Helsinki) on suomalainen muusikko, joka tunnetaan soolouransa sekä muun muassa The Boys -yhtyeen lisäksi monien kappaleiden sanoittaja-säveltäjänä ja sovittajana.


title: Jussi Raittinen

text: Jussin pikkuveli Eero Raittinen on myös muusikko ja The Boys -yhtyeen alkuperäisjäsen. Heidän vanhempansa ovat toimitusjohtaja ja Suomen Pankin johtokunnan jäsen Paavo Raittinen ja Rakel Jotuni. Kirjailija Maria Jotuni oli heidän äitinsä isän sisar.


title: Jussi Raittinen

text: Raittinen ryhtyi ammattimuusikoksi käytyään armeijan vuonna 1966. Hän vaikutti 1960-luvulla rautalankamusiikkia soittaneissa yhtyeissä The Esquires ja The Sounds.


title: Jussi Raittinen

text: Vuonna 1974 Raittinen voitti Syksyn sävelen kappaleella Metsämökin tonttu. Hän on esiintynyt myös useissa musiikkiohjelmissa, muun muassa juontajana 1990-luvulla Yle TV2:lla esitetyssä "Triangeli"-visailuohjelmassa.


title: Jussi Raittinen

text: Opetusministeriö myönsi Raittiselle vuonna 2004 valtion taiteilijaeläkkeen tunnustukseksi hänen ansiokkaasta toiminnastaan luovana ja esittävänä taiteilijana. Marraskuussa 2006 tasavallan presidentti myönsi hänelle Suomen Leijonan Pro Finlandia -mitalin.


title: Jussi Raittinen

text: Stadin Slangi ry. valitsi Raittisen vuoden 2014 Stadin Kundiksi Helsinki-päivänä 12. kesäkuuta 2014.


title: Jussi Raittinen

text: Raittisen urasta on ilmestynyt kaksi teosta. Vuonna 2003 ilmestyi "Muistan vielä vuonna -56" ja vuonna 2014 "Vanha rokkistara".


title: Jussi Raittinen

text: Raittinen on naimisissa Carita Raittisen kanssa, jonka tapasi jo vuonna 1966. Heillä oli Jukka-niminen poika, joka syntyi vuonna 1975 ja kuoli sydänleikkaukseen vuonna 2013.


title: Jussi Raittinen

text: Sisältää albumit, jotka ovat pelkästään Jussi Raittisen.Kokoelmat joissa Jussi on vaikuttanut laulajana:


title: Geronimo

text: Geronimo (apachenimeltään Goyaałé myös taivutettu muotoon Goyahkla, "Haukottelija", 16. kesäkuuta 1829 – 17. helmikuuta 1909) oli Chiricahua-apassien merkittävin johtaja. Geronimo ei ollut perinteinen päällikkö, vaan enemmänkin kansansa henkinen ja aatteellinen päämies, jonka päätöksiä muut apassijohtajat arvostivat.


title: Geronimo

text: Geronimo taisteli usealla eri vuosikymmenellä Yhdysvaltain ja Meksikon laajentumista vastaan. Erityisen tunnetuksi hän tuli uskaliaista ryöstöretkistään ja pakomatkoistaan chiricahuain reservaatista Meksikon vuoristoon. Hänen komennossaan toimivat apassiryhmät muodostivat viimeisen merkittävän intiaanijoukon, joka kieltäytyi hyväksymästä Yhdysvaltain hallituksen hallintaoikeutta intiaanien mailla. 4. syyskuuta vuonna 1886 Geronimon oli kuitenkin annettava periksi ja antauduttava kenraali Nelson A. Milesille Skeleton Canyonin alueella Arizonassa.


title: Geronimo

text: Geronimo lähetettiin vankina Floridaan, josta hänet myöhemmin siirrettiin Oklahomaan. Vanhalla iällä hänestä tuli eräänlainen turistinähtävyys: hän esiintyi messuilla ja ansaitsi elantonsa myymällä matkamuistoja ja valokuvia itsestään. Pyynnöistä huolimatta hänen ei kuitenkaan sallittu palata synnyinseudulleen. Geronimo kuoli Oklahomassa keuhkokuumeeseen lähes 80-vuotiaana.


title: Geronimo

text: Goyahkla syntyi Meksikossa nykyisen Arizonan tai New Mexicon alueella Gila River Valleyssa chiricahuain bedonkohe-heimokuntaan. Eräiden historioitsijoiden mukaan Geronimo muisti väärin oman syntymäaikansa ja vuosi 1823 on Geronimon oikea synnyinvuosi. Hänen isänsä oli nimeltään Taslishim (The Gray One), joka oli suuren päällikön Mahcon poika. Mahcon kuoleman jälkeen päällikkyys ei siirtynyt Taslishimille vaan Tebokalle, joka selittää sen, miksi Geronimosta ei koskaan tullut päällikköä. Eräs toinen päällikkö oli kuitenkin suureksi osaksi perinyt Taslishimin päällikkyyden, ja Teboka yleensä seurasi häntä. Tämä päällikkö tunnettiin tuolloin nimellä Fuerte (esp. "vahva") mutta meksikolaiset antoivat hänelle myöhemmin nimen Mangas Coloradas (Punaiset Hihat).


title: Geronimo

text: Äiti tunnettiin parhaiten espanjalaisella nimellään Juanita. Goyahkla oppi äidiltään jo nuorena espanjan kielen taidon. Isän kuoltua pojan kasvatus jäi äidin harteille.


title: Geronimo

text: Geronimo kertoi, että hänellä oli kolme veljeä ja neljä siskoa. Todellisuudessa hänellä oli yksi sisarus, sisko nimeltään Nah-dos-te, joka oli neljä vuotta häntä vanhempi. Muut Geronimon mainitsemat henkilöt olivat hänen serkkujaan, mukaan lukien hänen "suosikkisiskonsa" Ishton.


title: Geronimo

text: Vuonna 1846 Goyahkla meni naimisiin Alope-nimisen tytön kanssa, joka oli lähtöisin chiricahuain nednhi-heimokunnasta. Noin neljä vuotta myöhemmin 400 meksikolaista sotilasta Sonorasta tunkeutui eversti José María Carrascon johdolla Janosin kylään sillä aikaa kun miesväki oli kauppamatkoilla. Sotilaat surmasivat Goyahklan äidin, vaimon ja lapset kostona siitä, että Goyahkla ja hänen joukkonsa ryöstelivät meksikolaisten maatiloja. Seuraavien vuosien aikana Goyahkla liittyi taisteluun meksikolaisia vastaan ja etsi kostoa perheensä kuolemalle. Juuri meksikolaiset vastustajat antoivat Goyahklalle nimen Geronimo. Syy ei ole selvillä; joidenkin lähteiden mukaan tämä oli meksikolaisten väännös hänen apassinimestään, toiset sanovat Geronimon vihollisten kutsuneen apuun Pyhää Jerónimoa hyökätessään.


title: Geronimo

text: Geronimon vaiheista 1860-luvun ajalta ei ole kovin paljon luotettavaa tietoa. Meksikolaisia hän vihasi koko elämänsä menetettyään perheensä heidän käsissään. Kuitenkin, ennen kuin Geronimo oli tullut amerikkalaisten tietoisuuteen 53-vuotiaana, hän oli jo kolmenkymmenen vuoden ajan tehnyt ryöstöretkiä ja sotinut meksikolaisia vastaan. Silloin tällöin hän oli ryöstellyt myös Amerikan lounaisosissa. Apassien ryöstöretket vaihtelivat tyypillisesti karjan ja muun saaliin varastamisesta tappamiseen, silpomiseen ja uhrien sieppaamiseen. Geronimo harjoitti kaikkia rosvouksen muotoja. Hän päihitti raakuudessaan kaikki toverinsa.


title: Geronimo

text: Amerikkalaisia hän alkoi vihata heidän tunkeutuessa väkisin apassien maille 1850-luvun aikana. Aluksi apassijohtajat Mangas Coloradas ja Cochise suhtautuivat ystävällisesti amerikkalaisiin sotilasosastoihin, mutta molemmat joutuivat valkoisten väkivallan kohteiksi. Kaivosmiehet ruoskivat Coloradasin, ja valkoista rauhanlippua kantanut Cochise yritettiin ampua.


title: Geronimo

text: Kun Yhdysvaltain sisällissota (1861 - 1865) vei sotilaitaan idän taistelukentille tehostuivat apassien hyökkäykset lounaisalueilla. Geronimo osallistui muun muassa apassisolan taisteluun (Battle of Apache Pass) vuonna 1862 Cochisen johtamissa joukoissa.


title: Geronimo

text: Vuonna 1872 Yhdysvaltain hallitus perusti chiricahua-apasseille reservaatin Etelä-Arizonaan, jonne myös Geronimo siirtyi. Ratkaisu osoittautui väliaikaiseksi, sillä vuonna 1875 hallitus päätti siirtää chiricahuat julkiselle alueelle San Carlosin reservaattiin taloudellisiin syihin vedoten. Paikka sijaitsi yli 10 000 neliökilometrin laajuisten Valkoisten vuorten (White Mountainsin) alueella, joka oli suurempi kuin muut apassien suojelualueet Lounais-Amerikassa.


title: Geronimo

text: Hallituksen nimeämä intiaaniasiamies John Clum sai epäkiitollisen tehtävän johtaa chiricahuain pakkomuuttoa vuonna 1875. Clum oli aiemmin auttanut Eskiminzin-nimisen vangitun aravaipa-apassien johtajan vapauteen ja saavuttanut luottamusta monien apassiryhmien keskuudessa. Clum alkoi myös kehittää apassien omista riveistä kerättyjä poliisivoimia, jotka huolehtivat lain ja järjestyksen ylläpitämisestä. Clumin omat esimiehet suhtautuivat kokeiluun epäluuloisesti, mutta antoivat hänen yrittää.


title: Geronimo

text: Edesmenneen apassijohtaja Cochisen poika Taza pyrki säilyttämään rauhanomaiset suhteet amerikkalaisiin isänsä tavoin ja kertoi chiracahuain noudattavan siirtomääräystä. Clum uskoi pystyvänsä apassipoliiseineen hoitamaan intiaanien pakkomuuton ja vaati armeijan ratsuväkeä pysymään loitolla. Lähes puolet chiricahuoista jätti kuitenkin saapumatta uuteen reservaattiin. Kun armeija kiirehti suojelualueelle kootakseen yhteen vastaan hangoittelevat chiricahuat, useimmat näistä pakenivat rajan yli Meksikoon. Pakenijoiden ryhmän kärjessä oli tuolloin 46-vuotias Geronimo.


title: Geronimo

text: Geronimo ja hänen leirikuntansa tekivät talven 1876 - 77 aikana lukuisia ryöstöretkiä meksikolaisten asutuksille ja kartuttivat omaisuuttaan suurilla hevos- ja karjalaumoilla. Keväällä Geronimo joukkoineen kuljetti varastetut elikot New Mexicoon ja myi ne valkoisille tilanomistajille. Vastineeksi apassit saivat aseita, saappaita, hattuja ja runsaita määriä viskiä. Asiamies Clum sai saman vuoden keväällä käskyn ottaa mukaansa riittävästi apassipoliiseja ja pidättää Geronimo sekä muut chiricahua-luopiot. Clum hoiti tehtävänsä ja Geronimo joutui sotaoikeuteen. Neljän kuukauden vankeutensa aikana Geronimo kuljetettiin San Carlosiin ja häntä vastaan pidettiin toinen oikeudenkäynti.


title: Geronimo

text: Vuonna 1878 intiaaneista koottuja poliisivoimia alettiin kokeilla useissa reservaateissa. Clumin kehittämä apassien oma erillinen tuomioistuinjärjestelmä ei kuitenkaan toiminut kaikkia tyydyttävällä tavalla. Kun apassipoliisit joutuivat ottamaan kiinni oman kansansa jäseniä syntyi intiaanien välillä lisääntyvää erimielisyyttä. Lisäksi Clumin inhimillinen suhtautuminen apasseihin närkästytti amerikkalaisia päättäjiä. Lopputuloksena Yhdysvaltain armeija määrättiin vahtimaan San Carlosin apasseja, joiden huhuttiin suunnittelevan kapinaa. Clum oli raivoissaan ja yritti saada intiaanivirastoa puolelleen. Hän sai vastaansa Washingtonin sanomalehdistön ja sotaministeriön. Katkeroitunut Clum erosi ja armeijan sotilaat jäivät San Carlosiin.


title: Geronimo

text: Tyytymättömänä San Carlosissa vallitsevaan tilanteeseen ja paikan kuiviin sääolosuhteisiin Geronimo pakeni ryhmänsä kanssa Sierra Madren vuoristoon vuonna 1878, josta käsin he kävivät karavaanien ja ranchien kimppuun. Vuotta myöhemmin pakolaiset palasivat takaisin reservaattiin.


title: Geronimo

text: Rauhan aikaansaaminen lounaisilla alueilla ei kuitenkaan vielä onnistunut. Kun meksikolaiset joukot surmasivat apassijohtaja Victorion ja hänen 80 soturiaan, levottomuudet rauhoittuivat mutta eivät loppuneet kokonaan. Yksittäiset apassiryhmät tekivät edelleen satunnaisia ryöstöretkiä. Valkoiset uudisasukkaat järjestäytyivät puolisotilaallisiksi miliisivoimiksi ja tekivät omia iskujaan. Vuonna 1881 Geronimo sai tarpeekseen reservaattielämästä. Hän johti ryhmänsä uudelleen yli rajan ainoana tavoitteenaan päästä Sierra Madren salaiseen piilopaikkaan.


title: Geronimo

text: Yhdysvallat ja Meksiko olivat tehneet sopimuksen, joka salli molempien maiden armeijoiden ylittää valtioiden välisen rajan apasseja takaa-ajettaessa. Yhdysvaltain joukkoja johtavan kenraali George Crookin sotataktiikka tukeutui rauhanomaisiin ratkaisuihin. Hän oli oppinut arvostamaan intiaaneja 1870-luvun sodissa, eikä kannattanut suoraa väkivaltaa. Washingtonin päämajassa vaadittiin kuitenkin laajamittaista sotilasoperaatiota, jossa voimakeinojen käyttö oli täysin luvallista. Crookin oli noudatettava ohjeita. Hän tunkeutui 50 sotilaan kanssa Sierra Madren vuoristoon oppaanaan lähes 200 apassia käsittävä tiedustelijoiden ryhmä, jotka johdattivat Crookin sotilaat Geronimon salaiseen piilopaikkaan.


title: Geronimo

text: Apassien leirillä syntyneessä vastarinnassa pakolaiset menettivät noin 20 soturia. Kun taistelun aikaan ryöstöretkellä ollut Geronimo ryhmineen palasi leiriin maaliskuussa 1883 hän sai vartiomiehiltä ilmoituksen, että Crookin sotilaat olivat ottaneet vangeiksi kaikki naiset ja lapset. Geronimo lähetti kaksi soturiaan leiriin valkoisen lipun turvin ja suostui neuvotteluihin kenraalin kanssa. Crook ei halunnut turhaa verenvuodatusta ja onnistui voittamaan neuvottelemalla apassien luottamuksen. Geronimo kertoi halunneensa rauhaa koko ikänsä, mutta häneen San Carlosissa kohdistunut huono kohtelu oli tehnyt ystävällisen kanssakäymisen mahdottomaksi.


title: Geronimo

text: Muiden paikalla olleiden apassien antautuessa Geronimo ja Naiche-niminen päällikkö saivat luvan jäädä kokoamaan irrallisia chiricahuain ryhmiä yhteen ja palata myöhemmin San Carlosiin. Geronimo piti lupauksensa ja palasi helmikuussa 1884 San Carlosiin kuljettaen mukanaan suuren lauman varastettua karjaa. Viranomaiset eivät hyväksyneet Geronimon tuliaisia kansalleen vaan karja määrättiin myytäväksi. Tästä saadut tulot palautettiin myöhemmin Meksikon hallitukselle.


title: Geronimo

text: Rauha näytti palanneen lounaisille Arizonaan ja New Mexicoon. Kenraali Crook piti silmällä, että hallituksen asiamiehet jakoivat riittävästi muonaa chiricahuoille, ja Geronimo yritti vaurastuttaa maatilaansa. Lehdistö ei kuitenkaan jättänyt Geronimoa rauhaan, vaan kirjoitti hänen julmuudestaan voimakkaasti liioiteltuja tarinoita. Toukokuussa 1885 Geronimo sai kyllikseen itseään koskevista lehtijutuista ja hirttouhkauksista. Hän pakeni reservaatista mukanaan 92 naista ja lasta, 8 poikaa ja 34 miestä ja katkoi lähtiessään San Carlosin lennätinjohdot. Meksikolaiset odottivat Sierra Madren alueella valmiina ampumaan jokaisen pakolaisen, mutta Geronimo vältti tarkkaan joutumasta yhteenottoihin vastapuolen kanssa. Maaliskuussa 1886 Crook tavoitti pakolaiset, mutta sattuneessa välikohtauksessa Geronimo lähimpine miehineen onnistui pakenemaan vielä kerran.


title: Geronimo

text:
Kenraali Crook sai ankarat nuhteet Geronimon paon johdosta ja erosi välittömästi. Hänen paikkansa täytti prikaatinkenraali Nelson A. Miles, joka sotaministeriön tukemana lähetti 5000 sotilasta takaa-ajamaan Geronimoa, jonka seuraajat olivat huvenneet 24 soturiin. Ajojahtiin osallistui myös tuhansia Meksikon armeijan sotilaita. Geronimon ryhmä piti pilkkanaan armeijakuntia eksyttäen nämä yhä uudelleen vuoristossa. Noin puolen vuoden pakoilun jälkeen Geronimo antautui syyskuussa 1886. Presidentti Grover Cleveland määräsi hänet hirtettäväksi, mutta ajatus ei saanut asiasta päättävien henkilöiden kannatusta. Geronimon ohella lähes 500 kahlehdittua apassia, joukossa myös kenraali Crookin käyttämiä tiedustelijoita, lähetettiin Fort Marionin vankilaan Floridaan.
Vankeuteen tuomitut chiricahuat saivat tukea Intiaanien oikeus -nimiseltä yhdistykseltä (Indian Right Association) ja heidät siirrettiin monien poliittisten neuvottelujen jälkeen Alabamaan. Täällä kolmannes vangeista kuoli malariaan tai muihin tauteihin. Eloonjääneet pakolaiset siirrettiin Oklahomassa olevaan Fort Silliin, josta tuli chiricuoiden lopullinen kotipaikka.


title: Geronimo

text: Geronimo omaksui Fort Sillissä uuden roolin kauppamiehenä huomatessaan miten kiinnostuneita ihmiset hänestä olivat. Kaikki halusivat nähdä maailman pahamaineisimman intiaanin ja rahan päälle ymmärtävänä ihmisenä Geronimo hyödynsi kuuluisuuttaan. Hän alkoi myydä nimikirjoituksiaan, jakaa valokuvia itsestään ja tehdä kauppaa valmistamillaan jousilla ja nuolilla. Ihmiset tulivat katsomaan paatunutta murhaajaa suurin joukoin reservaattiin tai rautatieasemille ja olivat valmiit ostamaan kaikkea, mitä tämä oli omistanut tai tehnyt omakätisesti.


title: Geronimo

text: Vuonna 1905 Geronimo sai kutsun saapua ratsastamaan presidentti Theodore Rooseveltin virkaanastujaistilaisuuden kunniaksi järjestettävään suureen ulkoilmanäytökseen. Hänelle ojennettiin palkkioksi 171 dollarin suuruinen šekki. Geronimon suosikkiponi lähetettiin Washingtoniin meriteitse hänen itsensä matkustaessa junalla. Paraatissa ratsasti Geronimon lisäksi viisi muuta tunnettua intiaanijohtajaa, joista jokainen oli Geronimon tavoin pukeutunut perinteisiin heimovaatteisiinsa. "Villien ratsastavien intiaanien" takana marssivat Carlislen intiaanikoulun nuoret kadetit univormuissaan. Kun muuan tilaisuuden järjestäjistä kysyi Rooseveltilta, miksi tämä oli kutsunut paikalle Geronimon kaltaisen murhamiehen, hän vastasi: "Haluan antaa ihmisille kunnon shown".


title: Geronimo

text: Joitakin vuosia ennen kuolemaansa Geronimo onnistui kertomaan koko elämäkertansa kirjailija S. M. Barrettille, joka kirjoitti tarinasta kirjan. Yhdysvaltain armeija vastusti voimakkaasti muistelmien painattamista. Lopulta kirja kuitenkin julkaistiin vuonna 1906 presidentti Rooseveltin luvalla.


title: Geronimo

text: Vuonna 1909 Geronimo menehtyi keuhkokuumeeseen.


title: Geronimo

text: Vaikka aikakausi oli tehnyt Geronimosta katkeroituneen maittensa puolustajan, säälimättömän tappajan ja leppymättömän valkoisten vihamiehen oli hänellä myös toinen puoli. Hän piti vaimojaan ja lapsiaan suuressa arvossa ja yritti ylläpitää sukunsa yhteenkuuluvuutta kaikin keinoin. Lapset ja vaimot olivat mukana pakomatkoilla ja vankeudessa. Geronimo ehti ottaa useita vaimoja, joista useimmat jakoivat yhteistalouden jonkin toisen vaimon kanssa. Vaimojen määristä on eriävää tietoa, mutta yleisimmän tiedon mukaan heitä oli vähintään yhdeksän, mahdollisesti jopa kaksitoista. Avioliitoista syntyi myös useita lapsia, joista vain harvat selvisivät aikuisikään asti.


title: Eero Raittinen

text: Eero Nikodemus Raittinen (s. 6. lokakuuta 1944 Helsinki) on suomalainen laulaja ja rumpali, joka aloitti soolouransa vuonna 1968 lähdettyään Eero ja Jussi & The Boys -yhtyeestä. Bluesin ohella hän on esittänyt ja levyttänyt monenlaista musiikkia rockista iskelmään.


title: Eero Raittinen

text: Eero Raittinen aloitti levytysuransa heinäkuussa 1960 kokoonpanossa Eero ja Jussi sekä Harry Aaltosen yhtye, jonka jälkeen yhtye levytti nimeltä Eero ja Jussi rock-yhtyeineen. Eero Raittisen seuraava yhtye oli pääsiäisenä 1962 perustettu The Esquires, jossa hän toimi rumpalina. Yhtyeen ensilevytys oli toukokuussa 1963 rautalankaversio ”Juokse sinä humma”. The Esquiresissa Eero teki neljä singleä ja kaksi EP-levyä. Lokakuussa 1963 Eero tuli rumpaliksi The Sounds -yhtyeeseen. Joulukuussa 1963 Fontana-levymerkillä levytetty single ”Hei tytöt / Kaipaan sua” oli ensimmäinen laulettu suomalainen rautalankayhtyeen levy.


title: Eero Raittinen

text: Pääsiäisenä 1964 perustetun uuden yhtyeen nimeksi tuli Eero ja Jussi & The Boys.


title: Eero Raittinen

text: Ensimmäiset soololevytykset Eero Raittinen teki vuonna 1966, kun esiintyi kesällä 1966 ensimmäisessä Danny-showssa ja liittyi syksyllä perustetun D-tuotannon riveihin.


title: Eero Raittinen

text: Eero jatkoi soolouransa vuonna 1968 lähdettyään The Boys -yhtyeestä. The Boysissa jatkoi Eero Raittisen isoveli, muusikko Jussi Raittinen. Vuosina 1968–1969 Eero Raittisen säestysyhtyeenä toimi Help, joka hajosi Eeron esiintyessä Kirkan ja Anki Lindqvistin kanssa "Rock and Roll Circus" yhtyeen kera kesällä 1969.


title: Eero Raittinen

text: Ensimmäisenä omana albumina ilmestyi kunnianhimoinen suomalainen blues-albumi "Eeron Elpee" vuonna 1970. Se julkaistiin uudelleen vuonna 1977 nimellä "Blues from the North". Eero Raittinen toimi progressiivisen rock-yhtyeen Tasavallan Presidentti laulajana vuosina 1972–1974 levyttäen kaksi albumia, "Lambertland" ja "Milky Way Moses". Tämän jälkeen Eero lauloi muun muassa yhtyeissä Rotox, Boxcar ja Ball. Rotoxin kanssa hän levytti albumin Etsikko vuonna 1976. Boxcarissa hän levytti Richard Stanleyn tuottaman englanninkielisen albumin "Necktie Party" vuonna 1978. Oiling Boiling Rhythm’n Blues Bandin solistina hän lauloi yhtyeen nimeä kantavalla albumilla "Oiling Boiling Rythm’n Blues Band".


title: Eero Raittinen

text: Juurimusiikki soi 1990-luvulla entistä onnistuneemmin myös suomeksi albumeilla "Mies matkallaan", "Vielä vähän aikaa" ja "Eero Raittinen ja Kansainväliset Seikkailijat". Hän on jatkanut pitkäaikaisia omia projektejaan Jarkka Rissasen, Ykä Putkisen ja yhtyeensä The Noisy Kinda of Menin kanssa.


title: Eero Raittinen

text: Eero Raittisen tunnetuimmat levytykset ovat kappaleet ”Vanha holvikirkko” (1968, alun perin ruotsalainen ”Mälarö kyrka”) ja ”Toivotaan toivotaan” (1970, alun perin ”"Che sarà"”). 2000-luvulla Eero Raittinen on erikoistunut juurimusiikkiin.


title: Eero Raittinen

text: Eero Raittinen on toiminut Tunturibluesin taiteellisena johtajana vuodesta 1997 lähtien. Salitun vanhassa koulussa Suomusjärvellä Raittinen on järjestänyt erilaisia koulutustilaisuuksia ja konsertteja.


title: Eero Raittinen

text: Raittisen yhtye toimi vuosina 2001–2003 Kultakurkut-kokoonpanon taustayhtyeenä, jossa Eero Raittinen lauloi. Tammikuussa 2002 Raittisen, Harri Marstion, Bablon ja Esa Elorannan kokoonpanolta ilmestyi albumi "Kultakurkut".


title: Eero Raittinen

text: Opetusministeriö myönsi Raittiselle vuonna 2007 täyden taiteilijaeläkkeen. Kyseessä on tunnustus ansiokkaasta toiminnasta esittävänä ja luovana taiteilijana. Vuonna 2015 Finnish Blues Awards -tapahtumassa Raittiselle jaettiin elämäntyöpalkinto.


title: Eero Raittinen

text: Raittinen nousi 14. ja 15. elokuuta 2015 lavalle Hämeenlinnan Suistoklubilla yhdessä maaliskuussa 2015 debytoineen White Knuckles Trion kanssa, joista esiintymisistä on taltioitu "Live at Suisto" -albumi. Eero Raittinen laulaa yhtenä artistina vuonna 2016 videoineen julkaistussa uudessa versiossa "Roadrunner"-levyn Hurriganes-kappaleesta ”Mister X” nimeltään ”Mr X 2015”.


title: Eero Raittinen

text: Diskografia sisältää albumit, jotka ovat Eero Raittisen nimissä.


title: Atlantin taistelu

text:
Atlantin taistelulla tarkoitetaan toisen maailmansodan pisintä yhtäjaksoista vuosina 1939–1945 käytyä taistelua Atlantin valtameren herruudesta. Taistelu oli aktiivisimmallaan kesästä 1940 vuoden 1943 loppuun.
Taistelussa Saksan laivaston sukellusveneet ja raskaat pinta-alukset yrittivät tuhota liittoutuneiden huoltokuljetuksia Britteinsaarille. Saattueiden, jotka saapuivat pääasiassa Pohjois-Amerikasta ja Etelä-Atlantilta Isoon-Britanniaan ja Venäjälle, suojana olivat pääosin Kuninkaallisen laivaston ja Kanadan laivaston alukset sekä kummankin maan ilmavoimien yksiköt. Yhdysvallat osallistui 13. syyskuuta 1941 alkaen saattueiden suojaamiseen laivastollaan ja ilmavoimillaan. Saksan laivaston apuna olivat Italian laivaston sukellusveneet maan liityttyä sotaan 10. kesäkuuta 1940.


title: Atlantin taistelu

text:
Saksan laivaston suurten sotalaivojen syöksyt Atlantille loppuivat 27. toukokuuta 1941 kun taistelulaiva Bismarck upotettiin.
Sen jälkeen Atlantin taistelu jäi pääasiassa U-veneiden ja rajallisemmin Luftwaffen huoleksi.


title: Suomi–Neuvostoliitto-Seura

text: Suomi–Neuvostoliitto-Seura (lyhenne SNS tai SN-Seura) oli suomalainen ystävyysseura, joka perustettiin 15. lokakuuta 1944 sen jälkeen, kun Suomi oli tehnyt aselevon Neuvostoliiton kanssa. Järjestön tehtävänä oli vaalia Suomen ja Neuvostoliiton välisiä ystävällisiä suhteita ja sille muodostui vahva valtiollinen ja puoluepoliittinen luonne. 1970-luvulla seuraan kuului yli 100 000 jäsentä.Neuvostoliiton hajottua yhdistyksen nimi muutettiin Suomen ja Venäjän kansojen ystävyysseuraksi ja lopulta Suomi–Venäjä-Seuraksi.


title: Suomi–Neuvostoliitto-Seura

text: SNS:n edeltäjä oli talvisodan jälkeen toukokuussa 1940 perustettu ja pian kielletty Suomen-Neuvostoliiton rauhan ja ystävyyden seura (eli niin sanottu SNS I). Välirauhan aikana seura koettiin turvallisuusriskiksi, kun Suomi alkoi liittouduttuaan käytännössä Natsi-Saksan kanssa valmistautua jatkosotaan. Suomi–Neuvostoliitto-Seurasta tuli Suomen Moskovan välirauhan jälkeisen uuden ulkopolitiikan vertauskuva Neuvostoliittoon päin. Vastaavanlainen Suur-Saksan valtakunnasta tapahtunut irtautuminen länteen päin oli Suomi–Amerikka-seuran perustaminen jatkosodan vielä kestäessä.


title: Suomi–Neuvostoliitto-Seura

text: Suomi-Neuvostoliitto-Seuran virallinen lyhenne oli SN-Seura erotuksena aiemmasta Suomen-Neuvostoliiton rauhan ja ystävyyden seurasta, joka oli tunnettu toiminta-aikanaan SNS:nä, mutta käytännössä uudestakin seurasta käytettiin yleisesti lyhennettä SNS.


title: Suomi–Neuvostoliitto-Seura

text: Järjestö julkaisi äänenkannattajaansa "SNS-lehteä" vuosina 1944–1960. Sen seuraajaksi perustettiin "Ajan kuvat" -niminen lehti, joka ilmestyi vuoteen 1967 ja yhdistettiin seuraavana vuonna Neuvostoliiton suurlähetystön julkaiseman "Neuvostoliitto tänään" -lehden kanssa. Näin syntyi uusi "Maailma ja Me" -lehti, jota SNS julkaisi yhdessä uutistoimisto APN:n kanssa vuoteen 1990 saakka. Myös jäsenlehti "Seuratieto" aloitti 1968.


title: Suomi–Neuvostoliitto-Seura

text: Suomi–Neuvostoliitto-Seura järjesti opiskelijoille stipendejä Neuvostoliitossa suoritettavia korkeakoulu- ja yliopisto-opintoja varten. Niitä järjestettiin muun muassa Kiovan valtionyliopistoon.


title: Suomi–Neuvostoliitto-Seura

text:
Runsaan paikallisyhdistysmäärän vuoksi seuralla oli myös alueorganisaatio. Seura nautti tuntuvia valtionapuja ja sen piiritaso ja valtakunnantaso oli poliittisesti puolueiden jakama siksi, että se oli Suomen ulkopolitiikan tunnusmerkki kansalaisjärjestötoiminnassa. Seurassa poliittinen vasemmisto oli aktiivinen, mutta myös maltilliset porvarit olivat edustettuina. Suomen valtio avusti seuraa aluksi tilapäisesti ja myöhemmin vakinaisemmin kulttuurirahoituskomitean kautta. Vuonna 1987 valtio osti seuralle toimitilat Helsingin Ruoholahdesta 39 miljoonalla markalla, eikä seuran tarvinnut maksaa tiloista vuokraa vaan ainoastaan yhtiövastikkeen. Jäsenmaksut olivat keskeinen tulonlähde.
Monissa Suomen merkittävistä kaupungeista toimi verrattain vahva Suomi–Neuvostoliitto-Seuran paikallisosasto. Näillä kaupungeilla oli ystävyyskaupunkisuhteet kaupunkeihin, jotka eivät sijainneet Venäjän federaatiossa, vaan sen ulkopuolisessa Neuvostoliitossa. Kun Neuvostoliitto purkautui 1991, lähinnä kaupunginjohtojen aloitteellisuudesta perustettiin Ukrainaa varten ystävyyskaupunkisuhteiden jatkamiseksi hallinnon rinnalla myös kansalaisyhteiskunnan puolella vastaavat Ukraina-seurat. Tampereelle perustettiin Tampereen Ukraina-seura ja Lahteen Lahden Ukraina-seura. Tampereen kaupungilla on ystävyyssuhteet Kiovan kanssa ja Lahdella Zaporižžjan kanssa. Turussa tai Helsingissä tällaista tarvetta ei muodostunut, koska niiden ystävyyskaupungit Pietari ja Moskova sijaitsevat Venäjän federaatiossa, minkä vuoksi kansalaisten ystävyyskaupunkitoiminta kyettiin hoitamaan Suomen ja Venäjän kansojen ystävyysseuran, nykyisen Suomi–Venäjä-Seuran kautta.


title: Suomi–Neuvostoliitto-Seura

text: Suomi-Neuvostoliitto-Seuran keskusjärjestön arkisto sijaitsee Kansallisarkistossa. Piirijärjestöjen ja paikallisosastojen arkistoja on maakunta-arkistoissa, Kansan Arkistossa ja Työväen Arkistossa.


title: Kivien tasapainotus

text:
Kivien tasapainotus on ympäristötaidemuoto, jossa kiviä kasataan toistensa päälle esteettisiin, tasapainoisiin muodostelmiin. Tunnettuja kivien tasapainottajia ovat muun muassa Bill Dan, Andy Goldsworthy ja
Adrian Gray.


title: Hupisaarten kaupunginpuisto

text: Hupisaarten kaupunginpuisto Oulussa Oulujoen alajuoksulla tunnetaan "Valkoisten siltojen saaristona".


title: Hupisaarten kaupunginpuisto

text: Hupisaarten alue käsittää useita Oulujoen etelärannan saaria Merikosken voimalaitospadon alapuolella, Myllytullin ja keskustan koillispuolella. Hupisaaret erottaa muusta kaupungista Lasaretinväylän ja Kallisenvirran muodostama vesiväylä. Pohjois-Pohjanmaan museo sijaitsee Hupisaarilla. Hupisaariin kuuluviksi katsotaan kaikki Oulujoen kaupunginpuoleiset pikkusaaret, mutta varsinaisiksi Hupisaariksi lasketaan Kiikkusaaren ja Lasaretinsaaren väliin jäävät lukuisat pikkusaaret.


title: Hupisaarten kaupunginpuisto

text: Puiston eteläpuolella on Oulun kaupungin monumentaalikeskus: tuomiokirkko, lääninhallituksen rakennukset sekä Oulun Lyseon lukio. Puiston itäpuolella oli teollisuusalue, jota pitkään hallitsi Åströmien perustama nahkatehdas, joka oli Pohjoismaiden suurin. Nykyisin entisellä teollisuusalueella ovat Oulun taidemuseo sekä Tiedekeskus Tietomaa.


title: Hupisaarten kaupunginpuisto

text: Suomen Kotiseutuliitto valitsi Oulun Hupisaaret Vuoden kaupunginosaksi 2005.


title: Hupisaarten kaupunginpuisto

text: Pohjoisin saarista on Patosillan luona oleva Lasaretinsaari, joka on saanut nimensä vanhasta lääninsairaalasta. Sittemmin siellä on sijainnut mm. "Pohjan Sotilassairaala" ("PohSS"), sekä nykyisin kuntoutus- ja konferenssitila "Lasaretti". Alueen rakennuskanta on sekoitus vanhaa klassistyylistä sekä punatiilistä kertaustyylien mukaisia rakennuksia. Saarella kasvaa myös Suomen korkein lehtikuusi, mutkarunkoinen euroopanlehtikuusi.


title: Hupisaarten kaupunginpuisto

text: Saarta asutti 1600-luvulla Rysän suku, sen ensimmäinen nimi olikin Rysänsaari - tosin 1840-luvun kartassa Ryssänsaari. 1700-luvulla saaren nimenä oli Polttimosaari, Kustaa III:n perustettua sinne kruununpolttimon. Maaherra asui saarella Oulun tultua läänin pääkaupungiksi vuonna 1776, mistä syystä se tunnettiin myös Maaherransaarena. Polttimon päärakennus toimi maaherran virka-asuntona. Siellä vieraili 1779 tutkimusmatkailija Giuseppe Acerbi, kolme vuotta myöhemmin kuningas Kustaa IV Adolf puolisoineen ja myös keisari Aleksanteri I 30. elokuuta 1819.